Perspektif Dan Propaganda Dalam Incredibles 2

“Politicians don’t understand people who do good things. That makes them nervous,” kata Rick Dicker di awal naratif. Ahli politik takut pada apa yang tidak dapat mereka kawal. Insecure. Paranoid. Mereka rasa terancam. Baik buruk dilontar belakang, asalkan dominasi mesti di tangan.

Politikus mahu semua pihak tunduk di bawah kaki mereka. The Incredibles 2 ialah karya kritik sosial tentang cengkaman elitis ke atas marhean. Sebuah pendedahan realiti semasa. Nasib majoriti masyarakat bawahan di tangan minoriti pihak atasan.

Fiksyen superhero kian memaparkan cabaran realiti sebenar.

“Untuk membetulkan undang-undang, anda perlu melanggarnya,” kata Elestigirl. Watak superhero yang diharamkan mengundang masalah sosial. Bila adiwira kehilangan tujuan hidup mereka – menyelamatkan orang. Apalah erti punya kelebihan tapi tidak boleh digunakan?

Harapan baharu buat adiwira terbit bila adik-beradik Deavor menawarkan peluang pembebasan. Katanya dapat mengubah persepsi masyarakat lantas meluluskan semula superhero dalam perlembagaan sedunia. Superhero tidak perlu lagi bersembunyi. Ini impan semua adiwira! Berbekalkan wang berbillion dan berpengaruh sebagai gergasi multimedia, ia tidak mustahil. Konsep yang sama terpakai di dunia nyata. Siapa ada duit dan nama, memegang dunia. Deavors memilih Elastigirl bagi menyempurnakan misi. Terpaksa meninggalkan Mr. Incredible di rumah bersama tanggungjawab surirumah.

Dilema Keluarga Adiwira

Keluarga superhero pun menghadap masalah seperti keluarga biasa. Menjadi superhero tidak menjamin automatik tersedia makanan atas meja. Tanggungjawab bekerja seperti orang lain kena diteruskan.

Di rumah, bayi Jack-Jack meneroka berbelas-belas kuasa super. Bereksperimen dengan rakoon yang menceroboh rumah. Aksi lucu pertemuran rakoon lawan jack-jack sangat mencuit hati. Violet berdepan masalah tipikal remaja—cinta. Dash tidak habis-habis dengan soalan matematik sekolah yang asyik berubah. Ternyata teknik penyelesaian masalah matematik boleh berevolusi. Masalah tipikal manusia biasa pun dialami manusia super. Oh, rupanya manusia-manusia hebat seperti tokoh ternama pun menghadapi renyah hidup seperti kita. Luar nampak tenang, dalam siapa tahu?

Reverse gender role. Soal peranan gender yang disilangkan tampak menarik. Bagaimana jika perempuan bekerja, sedang lelaki menjaga keluarga. Post-modernisme, hal ini tidak asing. Persoalan mampukah masing-masing saling memahami disulamkan. Seperti Bob (Mr. Incredible) yang menahan amarah bila egonya tercabar, dan Halen (Elastigirl) yang terlalu sibuk bekerja di luar.

Kelihatan lelaki tidak menandingi bakat wanita yang mampu multitask. Ketabahan seorang ibu luarbiasa. Diperlihatkan, jikalau bapa cuba mengambil alih tugas ibu, pasti meletihkan dan tak cukup tangan. Bukan senang menjaga anak. Mata Bob dah macam panda. Tak cukup tidur wei. Bukan senang nak jaga bayi Jack-jack, nak layan emosi tak menentu anak dara Violet dan menangani kerenah sekejap itu sekejap ini budak ligat Dash.

Anak-anak sentiasa merindui sosok seorang ibu. Sentuhan bapa takkan sama dengan sentuhan bonda. Jika pasangan anda mengalami nasib yang sama seperti Bob atau Halen, cubalah tatap wajah sebentar, kenali gundah yang kadang tak tergugah. Bukan mudah, sistem sosial sebegitu berlawanan fitrah.

Konflik ditangani dengan bijak. Bob terpaksa mengorbankan potensinya melawan penjenayah, tak boleh lagi membelasah. Halen terpaksa mengorbankan momen indah melihat perkembangan anak-anak di depan mata. Win some, lose some. Meski, akhirnya mereka saling memahami tanggungjawab masing-masing. Ego—must go. Bukan asyik menuntut hak sampai terabai tanggungjawab. Suami & isteri ada peranan tersendiri.

Manipulasi Media

Perspektif ialah senjata beracun. Dengan media, boleh jadi orang baik tampak jahat, boleh jadi orang jahat tampak baik. Untuk buat orang merusuh, kuasai media. Untuk buat orang berdamai, kuasai media. Masyarakat sudah seperti boneka di jari jemari penguasa belakang tabir.

Winston seorang yang optimis. Dia percaya jika superhero dibenarkan semula, dunia kan menjadi lebih aman. Dia rela memakai pengaruhnya mempengaruhi pemimpin dunia. Trauma di masa kanak-kanak mengabadikan motivasi.

Evelyn, bercanggah pendapat dengan adiknya. Gadis ini percaya idealisme ayahnya bersalah atas kematian yang menimpa. Di pandangan skeptik, adiwira tidak lain hanyalah bayang-bayang yang merelakan manusia lain sambil lewa melaksana tanggungjawab. Manusia patut berdikari. Tidak perlukan superhero.

Mesej Evelyn disampaikan melalui topeng Sreensaver.

Superhero tidak senang-senang diterima bulat-bulat. Screensaver membongkar realiti yang masyarakat terlalu dilalaikan media skrin. Sementara superhero membuat orang ramai lebih malas. “Mirip idea libertarian,” kata pengarah Bird.

Elastigirl dan Evelyn ialah pertembungan dua falsafah:

Evelyn bersikap cynism. Tidak percaya jikalau manusia perlu bergantung pada orang lain. Kalaulah ayahnya terus masuk bersembunyi ke bilik kebal, tidak sibuk mahu memanggil superhero, pasti tragedi tidak terjadi. Faham machiavelli digunakan. Matlamat menghalalkan cara. Evelyn tidak kisah penghantar pizza yang tidak bersalah dipenjarakan, asalkan masyarakat tidak malas dan asyik bergantung pada pihak lain.

Elastigirl berspektif optimism. Mengiktiraf idealismenya sendiri yang asalnya percaya undang-undang mengatasi tindakan rakyat. Meskipun melakukan yang sebaliknya, dia mengakui bahawa segala yang dilakukannya dapat dimanipulasi untuk tontonan media. Elastigirl tidak sepenuhnya sinis atau optimis, tetapi lebih realistik. Memahami batas keupayaan tanpa meninggalkan moral.

Apa yang membuatkan mereka baik, ialah bilamana kuasa luarbiasa digunakan di jalan kebaikan hatta keadaan tidak memihak.

Elastigirl berhujah dengan suaminya di meja makan, sama ada mereka harus memecahkan undang-undang (dengan memerangi jenayah) untuk mengubahnya, atau undang-undang dengan sendiri dapat menyelesaikan kemelut dengan mahkamah perundangan. Anarchy versus State.

Keputusan dibuat. Lebih baik bertindak daripada berserah.

Altruism dan kesetiaan Elastagirl diuji ketika melaksanakan misi. Dia tidak melupakan keluarga meski dikelilingi publisiti dan pujian. Dihidangkan kepada kita, bahawa adiwira lebih berprinsip daripada politikus yang boleh dijualbeli. Masyarakat menzahirkan ketidakpercayaan atas keputusan congress.

Dialog Violet yang berkata “tak payah risaulah. Kalau dia masuk penjara pun mesti kena hukuman ringan je.” Ini suatu kritikan pada sistem kehakiman yang sedia berat sebelah. Orang miskin dihukum berat. Orang kaya dihukum ringan.

Kuasa persepsi, perspektif dan propaganda

(Kredit kepada Aimee Whitman)

Media mempengaruhi bagaimana masyarakat berfikir.

Media massa adalah kaedah komunikasi. Sama ada ditulis, disiarkan, atau dituturkan yang mencapai khalayak besar. Ini merangkumi televisyen, radio, pengiklanan, filem, Internet, akhbar, majalah, dan sebagainya. Di zaman edan ini, ia miliki fungsi signifikan.

Mesej media tidak semata-mata memperdagangkan berita, tetapi juga emosi, sikap dan nilai berkenaan apa yang lebih penting. Jika bukan sebab media, tidak akan ada artis selebriti. Industri hiburan menjadi subur. Ikutkan di masa silam, hanya pahlawan, sarjana dan aristokrat yang paling popular. Bukan penyanyi atau pelakon.

Apakah peranan yang dimainkan oleh media massa?

Badan Perundangan, eksekutif media, pegawai pendidikan, dan ahli sosiologi telah membahaskan persoalan kontroversi ini. Walaupun pendapat berbeza-beza sejauh mana pengaruh media massa, semua pihak bersetuju bahawa media massa adalah sebahagian daripada budaya moden. Tiga perspektif sosiologi utama mengenai peranan media wujud: teori kesan terhad, teori dominan kelas, dan teori kebudayaan.

1-    Limited-effects theory (teori kesan terhad)

Teori kesan terhad berpendapat bahawa orang umumnya memilih apa yang mahu dilihat atau dibaca berdasarkan apa yang mereka sudah percaya. Media ialah pengaruh yang tidak dapat dielakkan. Teori ini berasal dan diuji pada tahun 1940-an dan 1950-an.

Kajian yang meneliti keupayaan media mempengaruhi undi mendapati bahawa orang yang berpengetahuan lebih bergantung pada pengalaman peribadi, pengetahuan terdahulu, dan penalaran mereka sendiri. Bagaimanapun, media lebih cenderung mempengaruhi mereka yang tak tahu apa-apa.

Pengkritik menunjukkan dua masalah dengan perspektif ini. Pertama, mereka mendakwa bahawa teori kesan terhad mengabaikan peranan media dalam merangka dan mengehadkan perbincangan dan perbahasan mengenai isu. Bagaimana media membingkai perdebatan dan apa yang ditanya oleh ahli-ahli media untuk menukar hasil perbincangan dan kesimpulan yang mungkin dapat menarik penonton. Kedua, teori ini muncul apabila kewujudan dan dominasi media tidak begitu meluas.

2-    Class-dominant theory (Teori dominan kelas)

Berpendapat bahawa media mencerminkan dan memperlihatkan pandangan golongan elit minoriti, yang menguasai rakyat. Orang-orang yang memiliki dan mengawal syarikat-syarikat yang menghasilkan media terdiri daripada elit ini.

Hal ini membimbangkan. Terutamanya penggabungan korporat besar-besaran dengan organisasi media. Campurtangan korporat mempengaruhi berita.

Apabila pemilikan terhad, beberapa pihak mempunyai keupayaan untuk memanipulasi apa yang orang lihat dan dengar. Sebagai contoh, pemilik boleh mengelak atau mengelirukan cerita tentang pendedahan tingkah laku korporat yang korupsi. Boleh mempengaruhi perbadanan yang sepatutnya bertanggungjawab atas tindakan korporat.

Isu penajaan menambah masalah ini. Dana pengiklanan kebanyakan media mempengaruhi media. Rangkaian berita banyak bergantung pada sponsor. Oleh itu, organisasi berita boleh menghilangkan cerita negatif mengenai syarikat (terutamanya syarikat induk) yang membiayai kempen pengiklanan besar di akhbar mereka atau di stesen.

Media lambat menyebarkan kebenaran tentang pelanggaran hak asasi manusia oleh syarikat-syarikat berkepentingan. Pembaca berita mengenal pasti masalah yang sama di peringkat tempatan. Ulasan kereta yang kurang baik atau cerita tentang penipuan hartanah tidak dijelaskan kerana majoriti pembiayaan berasal dari pengiklanan kereta dan hartanah. Pengaruh ini juga meliputi pengaturcaraan. Pada tahun 1990-an rangkaian membatalkan drama jangka pendek dengan sentimen keagamaan yang jelas, Christy, kerana walaupun sangat popular di Amerika, program ini tidak memberi nilai tambah pada pengiklanan.

Pengkritik teori ini menentang hujah-hujah dengan mengatakan bahawa kawalan tempatan media berita sebahagian besarnya terletak di luar jangkauan pejabat korporat besar. Kualiti berita bergantung pada wartawan yang baik. Berpendapat bahawa mereka yang kurang berkuasa dan tidak mengawal media sering menerima liputan media penuh dan sokongan seterusnya. Sebagai contoh, berita non-profit tentang alam sekitar, gerakan anti nuklear dan isu Palestin.

Walaupun kebanyakan orang berpendapat bahawa elit korporat mengawal media, variasi pendekatan ini berpendapat bahawa elit politik yang sebenarnya mengawal media.

Dibangunkan tahun 1980-an dan 1990-an. Menggabungkan dua teori sebelumnya. Orang berinteraksi dengan media untuk meluahkan reaksi daripada mesej yang mereka terima. Teori ini melihat penonton sebagai perespon yang aktif, tidak pasif berhubung dengan media massa.

Satu penyelidikan memberi tumpuan kepada penonton dan bagaimana mereka berinteraksi dengan media. Penyelidikan lain memberi tumpuan kepada orang-orang yang menghasilkan media, terutamanya berita. Ahli-ahli teori menekankan bahawa penonton mampu memilih apa yang ingin ditonton, memilih berapa banyak rancangan, dan mungkin menekan butang mute.

Kedua-dua kumpulan penyelidik mendapati bahawa apabila mesej diberikan, sama ada teks bertulis atau media gambar, mereka mentafsir bahan berdasarkan pengetahuan dan pengalaman peribadi. Oleh itu, apabila penyelidik meminta setiap kumpulan untuk menjelaskan makna tertentu lagu atau video, masing-masing menghasil tafsiran berbeza berdasarkan umur, jantina, bangsa, etnik dan latar belakang agama.

Pilihan di tangan pengguna.

Oleh itu, ahli teori culturalist mendakwa, walaupun beberapa elit di syarikat-syarikat besar mungkin mengenakan kawalan ke atas apa yang dihasilkan dan diedarkan media, pilihan peribadi memainkan peranan lebih berpengaruh. Melaluinya mesej ditafsir.

Apabila orang bercakap tentang isu-isu masyarakat, mereka sering bercakap tentang bagaimana individu perlu perubahan gaya hidup supaya perkara yang lebih baik terjadi untuk diri mereka sendiri.

Simbol perspektif

Wake up! Penting menyedari bagaimana berita dilaporkan. Susunan fakta, laras bahasa dan terma ayat mempengaruhi emosi audien. Melalui ini, benar atau salah sesuatu pihak didoktrinkan.

Clickbait & Catchy; konsep ni bila kena, terciptalah cerita viral.

Berikut adalah contoh simbol yang sering digunakan oleh ahli perniagaan, ahli-ahli politik, organisasi dan media massa:

Perspektif positif:

Perspektif negatif:

Memilih simbol yang tepat dan menggunakan imej sesuai sangat berkesan bagi mengukuhkan sokongan masyarakat untuk isu-isu penting. Di sisi lain, memilih simbol yang salah akan mematikan mesej media atau menghakis sokongan.Ingat, apabila memilih simbol: pilih simbol yang berbeza dari pihak yang anda bangkang. Pilih simbol yang tidak sinonim dengan produk lain. Jangan pilih simbol yang tidak jelas dan mengelirukan.

Cara yang baik menguji simbol anda dapat menyampaikan mesej dengan betul adalah dengan meminta seseorang yang tidak biasa dengan organisasi anda agar mentafsir apa yang anda ingin sampaikan kepada mereka. Berhati-hati untuk tidak memilih imej atau simbol yang mungkin menyinggung perasaan atau merenggangkan hubungan dengan subjek. Perlu diingat bahawa anda perlu berkata-kata dan bertindak dalam cara yang selaras dengan mesej dan simbol propaganda

Tiga jenis Epidimologi Kreatif:

1- Localization (Penyetempatan)

Menyampaikan statistik dan nombor yang luar biasa sedemikian rupa sehingga media dan orang awam dalam komuniti tertentu dengan mudah rasa terlibat. Banyak berita menggambarkan kaedah ini dalam berjuta-juta dan berbilion-bilion, contohnya, “$ 16 juta dipotong daripada bajet $ 248 juta tahun lepas,” atau “65,000 orang mati setahun dalam kematian yang berkaitan dengan lalu lintas.”

Lokalisasi menggambarkan nombor bercerita dari segi berapa ramai orang di kejiranan atau komuniti tertentu dipengaruhi oleh masalah; ia menggunakan statistik manusia dan lokal.

Sebagai contoh, tidak memberitahu orang ramai bahawa Amerika Syarikat membelanjakan 15% daripada KNKnya untuk penjagaan kesihatan. Bahkan memberitahu orang ramai bahawa, secara purata, penjagaan kesihatan untuk masing-masing kosnya melebihi $ 6,000.00 setahun.

2- Relativity (Keterkaitan)

Relativiti membandingkan kesan satu masalah dengan masalah yang lain. Biasanya masalah jadi lebih dramatik. Memancing emosi dengan mengubahsuai ayat.

Pusat Sumber Penyeludupan Kawalan Rokok menyampaikan fakta bahawa 390,000 orang mati akibat merokok setiap tahun dengan cara: “Bayangkan dua pesawat sarat penumpang yang terhempas setiap hari, 365 hari setahun, tanpa ada yang selamat. Realiti mangsa perokok lebih daripada angka itu, 390,000 orang mati setiap tahun daripada merokok.”

3- Public policy effect (Kesan dasar awam)

Kesan dasar awam menggambarkan impak potensi perdebatan. “Berapa banyak dolar yang akan dibelanjakan oleh setiap rakyat Amerika setiap hari untuk menampung kos penjimatan dan bailout? Berapa banyak nyawa kanak-kanak akan diselamatkan dengan memberi mandat penggunaan kerusi bayi di dalam kereta? Berapa banyak nyawa yang akan kehilangan risiko kesihatan yang ditimbulkan dengan membatalkan peraturan keselamatan air?”

Apa sahaja teknik yang digunakan, matlamat adalah untuk menjadikan statistik dan angka lebih mudah difahami dan bermakna. Supaya penonton memahami mesej dan menyokong inisiatif.

Media bites

Dengan kesibukan dan tekanan hidup moden, manusia bergantung kepada fakta-fakta yang disuap oleh berita utama, radio, dan akhbar untuk mengetahui hal ehwal dunia. Media tidak membuang masa menyampaikan deretan data. Mesej perlu ringkas, tepat dan padat.

Lebih menakutkan ialah watak Evelyn atau Screensaver memang benar-benar wujud dalam media perdana. Apa yang tidak ada, boleh jadi ada. Out of thin air.

Bila matlamat ‘screensaver’ tercapai, mangsa ditinggalkan terkontang-kanting. Mewarisi kebuluran, kemiskinan dan slavemarket. Kalau tidak, tak berlakulah perang di Iraq hasil propaganda 9/11. Kerajaan berkebajikan Muammar Gaddafi di Libya tidak jatuh jika tiada sentimen dimainkan. Dunia lebih aman. Sayangnya, di dunia nyata tiada adiwira berjaya membenteras watak ‘screensaver’. Kalau ada pun superhero, pasti dituduh penderhaka. Permainan perspektif bukan fiksyen. Fitnah seringkali mengalahkan hujjah.

Lihatlah politik, siapa memegang media—mengawal propaganda.

Rujukan:


Menjawab Tuduhan Uthmaniyah Menjual Tanah Kepada Yahudi

Semalam beberapa orang rakan meminta saya mengulas satu artikel di FB yang bertajuk DASAR KERAJAAN UTHMANIAH PUNCA PENEMPATAN YAHUDI DI PALESTIN. Tulisan Muhammad Faisal Sabhon(MFS). Ianya boleh di baca di sini: https://www.facebook.com/ezoegypt/posts/10224369689730495

Dalam artikel ini, saya ingin menyentuh beberapa point dalam artikel MFS yang saya rasa sangat lari dari fakta sejarah dan harus diperbetulkan.

1) Bila dilihat pada era akhir kerajaan Uthmaniyyah, sekitar pertengahan abad ke 19 jumlah penduduk Uthmaniyyah yang semakin berkurangan di sebabkan oleh faktor-faktor seperti p.eperan.gan, p.emberon.takan, kebuluran, dan sistem kesihatan yang tidak dapat merangkumi semua lapisan masyarakat. Kekurangan populasi ini selanjutnya memberi kesan kepada sektor pertanian dan juga ekonomi.

6) Walaupun kerajaan Uthmaniyyah telah mengambil pelbagai langkah untuk membendung imigrasi Yahudi ke Palestin, ianya tidak berjaya disebabkan beberapa faktor, antaranya:

a. Ramai pendatang Yahudi yang datang Palestin sebagai ahli ibadat (pilgrim), dimana kemasukan mereka tidak boleh dihalang, tetapi kemudiannya mereka tidak pulang-pulang ke negara asal.

b. Orang Yahudi yang mempunyai kerakyatan negara lain mendapat perlindungan dari konsulat mereka, yang selalu campur tangan dalam hal jual beli tanah. Ini dirumitkan lagi dengan hak ‘Capitulations’ yang dimiliki negara-negara tersebut.

c. Ketidakmampuan sesetengah pegawai-pegawai Uthmaniyyah peringkat tempatan untuk menguatkuasakan sepenuhnya polisi kerajaan – samada mereka tidak kompeten, tidak kisah, atau takut di label sebagai anti-semitic.

d. Legal loopholes – pendatang Yahudi boleh membeli tanah diatas nama Yahudi Uthmaniyyah tempatan, orang Arab tempatan, atau pegawai diplomat konsulat asing.’

e. Orang tempatan sendiri yang menjual tanah kepada pendatang Yahudi.

7) Faktor-faktor diatas menyebabkan imigrasi Yahudi ke Palestin tidak dapat dibendung sepenuhnya. Sultan Abdul Hamid ke-II juga beberapa kali mengarahkan pegawai Istana beliau sendiri ke Palestin untuk menguruskan masalah ini, tetapi malangnya masalah ini berterusan. Akan tetapi, pada satu aspek yang lain, penghijrahan Yahudi ini tidaklah mencapai objektif mereka sepenuhnya untuk menubuhkan negara Yahudi, hasil dari tindakan Kerajaan Uthmaniyyah dan juga penentangan penduduk tempatan.
.
Artikel MFS juga mendakwa bahawa Sultan Abdul Hamid ke-II telah mengadakan perbincangan panjang dengan Sir Mark Sykes, diplomat British ke Timur Tengah antara tahun 1896 hingga 1902. Saya anggap ini adalah Mark Sykes yang terlibat dengan Perjanjian Sykes-Picot tahun 1916 itu ya?Dakwaan ini agak janggal, kerana Sir Mark Sykes ini lahir pada tahun 1879, dan jika pada tahun 1896 dia baru berumur 18 tahun. Juga mengikut rekod dia telah menyertai tentera British pada tahun 1897, dan terlibat dalam P.era.ng Boer di Afrika Selatan sehingga tahun 1902. Dia hanya ditempatkan di Kedutaan British di Istanbul pada 1905. Jadi bagaimana Sultan Abdul Hamid boleh berbincang dengan Mark Sykes, jika benarlah dakwaan MFS itu?
.
9) Theodor Herzl, pemuka Zionis, pernah berjumpa dengan Sultan Abdul Hamid ke-II dan menawarkan untuk membayar keseluruhan hutang Kerajaan Uthmaniyyah jika Sultan bersetuju memberikan Palestin kepada Zionis, tetapi seperti yang kita semua tahu tawaran itu telah di tolak Sultan. Jadi sekali lagi, di celah mana Sultan menggalakkan penempatan Yahudi ke Palestin?
.
10) Menyentuh sedikit berkenaan apa yang disebut dalam artikel MFS sebagai قانون الامتيازات الأجنبية , (Bahasa Turki: Ahidname, Bahasa Inggeris : Capitulations), ianya bukanlah diperkanalkan pada abad ke-19 seperti yang didakwa penulis. Bahkan ianya bermula selepas Uthmaniyyah berjaya mengalahkan kerajaan Mamluk pada abad ke-16, ketika zaman kemuncak kuasa Uthmaniyyah. Secara ringkasnya Capitulations ini memberi keistimewaan dan perlindungan kepada rakyat negara-negara tertentu untuk mengalakkan aktiviti ekonomi. Walaubagaimanapun apabila kerajaan Uthmaniyyah semakin lemah, capitulations ini telah dieskplotasi oleh kuasa-kuasa asing untuk kepentingan mereka di wilayah Uthmaniyyah, dan seperti dilihat di atas salah satunya adalah untuk membantu rakyat mereka yang berbangsa Yahudi untuk memiliki tanah di Palestin. ‘Capitulations’ ini dimansuhkan pada tahun 1914 apabila kerajaan Uthmaniyyah menyertai P.eran.g Dunia Pertama di pihak Jerman, bukannya pada tahun 1937 oleh Ataturk seperti yang didakwa MFS.
.
Jadi jelas di sini bahawa Kerajaan Uthmaniyyah, dan Sultan Abdul Hamid-II, tidaklah menggalakkan dan membantu kemasukan imigran Yahudi ke Palestin, bahkan berusaha untuk menghalangnya, walaupun menghadapi kekangan dari segi kelemahan kuasa, ekonomi, pentadbiran dan juga campurtangan asing. Tidak dinafikan pentadbiran Sultan AbdulHamid ke-II terdapat beberapa kelemahan yang boleh diambil iktibar dan dibincangkan, tetapi untuk menyalahkan mereka sepenuhnya dan mengatakan mereka menggalakkan kedatangan Yahudi ke Palestin adalah satu yang tidak jujur. Palestin akhirnya terlepas ke tangan British dan Yahudi hanya selepas dipertahankan bermati-matian oleh angkatan Tentera Uthmaniyyah ketika P.eran.g Dunia Pertama.
.
Apa-pun mari kita bersama-sama berdoa untuk saudara kita di Palestin dan berusaha untuk menyumbang kepada pengkahiran konflik di sana.
.
Sebenarnya ini adalah topik yang sangat luas, jika ada apa2 perbincangan silakan kita ke ruangan komen.
.

RUJUKAN

1. The Well Protected Domains, Selim Deringil

2. Ottoman History, Misperception and Truth, Ahmed Akgunduz

3. A Brief History of Late Ottoman Empire, M. Sukru Hanioglu

4. Mandel NJ. Ottoman Practice as Regards Jewish Settlement in Palestine: 1881–1908. Middle East Stud. 1975;11(1):33-46. doi:10.1080/00263207508700286

5. Kale B. Transforming an Empire: The Ottoman Empire’s Immigration and Settlement Policies in the Nineteenth and Early Twentieth Centuries. Middle East Stud. 2014;50(2):252-271. doi:10.1080/00263206.2013.870894

6. Talbot M. “jews, Be Ottomans!” Zionism, Ottomanism, and Ottomanisation in the Hebrew-Language Press, 1890-1914. Welt des Islam. 2016;56(3-4):359-387. doi:10.1163/15700607-05634p05

7. Becoming Ottomans, Julia Philip Cohens

Artikel dinaikkan selepas mendapat izin penulis asal artikel ini, iaitu Lembaran Sejarah Uthmaniyah.


Dua Muadz Kecil Yang Membunuh Abu Jahal

Sayyiduna Abdur Rahman bin ‘Auf رضي الله عنه seperti yang diriwayatkan dalam Sahih Imam Al Bukhari رحمة الله عليه pada perperangan Badar telah didatangi oleh dua orang budak (sebahagian muarrikh menyatakan,usia mereka ketika itu sekitar 12 tahun sahaja!) telah datang kepadanya dan bertanya;
“Pak cik,dimanakah Abu Jahal?”

Takjub dengan pertanyaan mereka,lalu beliau bertanyakan kepada keduanya; “Apa urusan kalian dengannya?”

Salah seorang dari mereka iaitu Muawwidz bin Afra’ رضي الله عنه berkata ;
“Sesungguhnya saya telah mendengar bahawa dia telah mencaci maki Rasulullah صلى الله عليه و سلم , MAKA DEMI ALLAH YANG JIWAKU DALAM GENGGAMAN KEKUASAAN NYA,SAYA TIDAK BOLEH MENUTUP MATA SELAGI ABU JAHAL MASIH BERNYAWA!”

Secara tiba tiba,Sayyiduna Abdul Rahman terlihat kelibat Abu Jahal tidak jauh dari mereka,yang dikawal rapi sehingga hampir mustahil untuk didekati.

Lalu Sayyiduna Abdul Rahman menunjukkan kepada mereka seraya berkata; “Itulah orang yang kalian kehendaki”

Lalu kedua-dua budak ini berlari mendapatkan Abu Jahal.

Sayyiduna Mu’adz رضي الله عنه berhasil memutuskan betis Abu Jahal dengan libasan pedangnya,yang mana mengakibatkan Sayyiduna Ikrimah رضي الله عنه anak kepada Abu Jahal (yang masih belum Islam lagi ketika itu) telah menebas tangan sayyiduna Muadz sehingga tangannya tergantung antara bahu dan badannya.

Kerana merasa terganggu dengan tangan yang hampir putus,beliau memijak tangan beliau dan merentapnya sehingga tercerai dari tubuh,agar beliau bebas bergerak dan tidak terganggu dengan tangannya itu!

Ketika itu Sayyiduna Muawwidz pula berjaya merebahkan Abu Jahal ke tanah,lalu akhirnya matilah sang penghina nabi,di tangan dua orang budak kecil!

Lalu keduanya mendapatkan Rasulullah صلى الله عليه و سلم dan menyatakan bahawa masing masing telah berhasil membunuh Abu Jahal.

Lalu Baginda bertanya kalau kedua mereka masih ada kesan darah di pedang masing masing?

Setelah ditunjukkan kepada Baginda,Baginda menyatakan bahawa kedua dua merekalah yang telah membunuh Abu Jahal!

Catatan:

1)Kedua-dua mereka berumur kurang dari 15 tahun ketika itu.

2)Perincian kisah ini dinyatakan bahawa Abu Jahal hanya dicederakan oleh keduanya,tetapi dihabiskan riwayatnya oleh sahabat yang lain.

3) Kedua-dua mereka adalah orang Ansar,kerana itu mereka tidak mengenali Abu Jahal.

4)Nama sebenar Abu Jahal; Amru bin Hisyam


Tatu Yakuza: Bukan Satu Kebiasaan Yang Diterima Masyarakat Jepun

Sesetengah orang yang bertatu mungkin percaya bahawa tak mungkin dengan tatu berbentuk hati atau imej karakter kartun pada mana-mana bahagian badan mereka tak akan dilihat sebagai berkait dengan organisasi jena.yah memandangkan kebanyakan orang percaya bahawa bertatu adalah perkara biasa terutamanya di Jepun, tapi mereka silap.

Jika anda adalah warga asing, memiliki tatu dan berkunjung ke negara Jepun untuk menghadiri suatu majlis seperti kejohanan sukan Piala Dunia contohnya, anda mungkin akan dinasihatkan untuk tidak mendedahkan tatu anda untuk mengelak dari menyinggung perasaan sesetengah orang di negara itu.

Ini kerana tatu sering dihubungkait dengan kumpulan jena.yah seperti mafia yang dipanggil yakuza – yang telah beroperasi di Jepun selama ratusan tahun. Sesetengah orang melihat mereka sebagai penjena.yah yang perlu wujud dan ada orang lain melihat mereka sebagai satu budaya yang harus pupus.

Organisasi-organisasi Yakuza terbabit dalam pelbagai kegiatan jena.yah seperti pelacuran, perjudian terancang, penyeludupan da.dah, dan pemer.asan. Mereka berkembang daripada gerakan bawah tanah seperti penjaja jalanan dan penjudi yang mula menyatukan diri mereka dan merasakan bahawa mereka adalah penjaga tradisi kebanggaan Jepun yang silam.

Ironinya, walaupun mereka gemar memer.as ug.ut ahli politik, ahli perniagaan dan syarikat-syarikat besar, sebenarnya berdasarkan tradisi dan undang-undang Yakuza yang sebenar dan masih dipraktikkan di kalangan beberapa pemimpin Yakuza yang veteran, mereka sangat menentang beberapa perkara yang sinonim dengan Yakuza seperti pengedaran da.dah.

Mereka akan sentiasa mempunyai alasan untuk melakukan sesuatu dengan cara tertentu atau tidak melakukan sesuatu dengan cara tertentu. Perkara paling utama yang perlu dihadamkan sebelum kita menilai kumpulan jena.yah yakuza tertentu ialah, menilai Yakuza tidaklah sehitam dan putih seperti yang sentiasa kita sangkakan.

Ada banyak sisi yang sangat kelabu di mana mereka akan melakukan perkara yang baik, seperti selepas tsunami mereka adalah bantuan pertama tiba di tempat kejadian. Tetapi pada masa yang sama mereka akan terlibat dalam perkara keji. Ini yang menyebabkan yakuza sukar untuk dibuang sepenuhnya dalam masyarakat.

Tatu dalam kelas masyarakat Yakuza adalah penting, tapi tatu tak pernah berfungsi sebagai satu jenis penanda untuk menandakan seseorang itu adalah anggota daripada kumpulan tertentu, budaya bertatu di kalangan mafia atau Yakuza Jepun tak sama seperti kongsi gelap di Hong Kong atau kumpulan jena.yah di Amerika Tengah dan Utara.

Sebaliknya, tatu anggota Yakuza adalah gambaran yang bersifat sangat peribadi tentang babak-babak dari kehidupan anggota yakuza, atau sesuatu yang penting secara simbolik kepada diri mereka sendiri yang bertujuan untuk menunjukkan kepada orang sifat yang dimiliki dirinya sendiri.

Ia boleh meliputi hampir seluruh badan, dari belakang ke punggung dan bahagian atas kaki, serta lengan – walau bagaimanapun disebabkan stigma terhadap tatu dalam masyarakat Jepun, ia seringkali tak dicacah di bahagian bawah lengan dan tulang kering.

Seorang anggota Yakuza mungkin pernah menghadapi kehidupan yang sukar kemudian berjaya mengatasi kesukaran tersebut. Jadi dia mencacah tatu berbentuk ikan koi yang berenang ke hulu, yang menggambarkan kehendak meneruskan hidup yang kuat dan kuasa untuk mengatasi sesuatu. Ia adalah satu bentuk simbolisme.

Anggota Yakuza gemar bertemu di rumah mandian awam kerana di rumah mandian awam mereka tak akan memakai sebarang pakaian, inj bermakna jika kumpulan saingan yang bertemu antara satu sama lain boleh menilai dan mengetahui dengan siapa mereka berurusan melalui seni tatu pada badan masing-masing.

Manakala, antara sebab-sebab yang lain kenapa mereka gemar bertemu di rumah mandian adalah kerana ia bagi menjamin keselamatan kerana memandangkan semua orang yang bertemu di rumah mandian awam akan berbog.el, ia bermakna mereka tidak membawa sebarang senj.ata.

Sebenarnya tatu bukan ditentukan oleh mana-mana anggota Yakuza yang sudah berstatus veteran, sebaliknya pakar pembuat tatu sendiri yang biasanya akan nemutuskan sama ada seseorang itu cukup baik atau tidak untuk mempunyai tatu.

Jika pakar pembuat tatu memutuskan bahawa seseorang itu layak, ia akan menjadi satu proses yang boleh mengambil masa sehingga setahun untuk disiapkan dalam sesi mingguan dengan kos yang boleh mencecah sehingga RM50,000. Itu sebenarnya salah satu cara hidup Yakuza yang akan menarik ahli yang lebih muda.

Anak-anak muda, yang berumur belasan tahun sangat mudah terpengaruh, ramai remaja jalanan di Jepun yang terpengaruh dengan gaya hidup Yakuza, kerana mereka kelihatan seperti penjena.yah “smooth cri.minal” (Seseorang yang melakukan jena.yah kemudian menjauhi tempat kejadian tanpa perlu berbangga-bangga tentangnya).

Dan memiliki tatu jelas sekali menjadi antara senarai keinginan mereka. Dan pada masa itulah Yakuza akan berkata ‘Baiklah, kami akan membayar ini untuk kamu, dan kamu boleh membuat tatu”. Dan begitulah antara cara seseorang akan terjebak sebagai anggota Yakuza.

Tatu mengambil masa yang lama untuk disiapkan dan menelan belanja yang tinggi kerana tradisi tatu di Jepun masih lagi dilakukan secara tradisional tanpa peralatan elektrik, dengan perantisan yang mampu bertahan beberapa dekad.

Mereka menggunakan sebatang kayu halus dengan empat jarum di bahagian atas dan menekannya secara manual, dengan tangan, kira-kira dua cacahan sesaat. Dan mereka mengubah sudut bergantung kepada jumlah lemak di kawasan badan.

Mereka menanda tatu mereka, tetapi masih ditanda dengan nama pembuat tatu mereka, jadi kelangsungan tradisi lama ini diteruskan seperti itu.

Lazimnya, anggota Yakuza akan sentiasa menyembunyikan tatu mereka di khalayak ramai kerana mereka sangat sedar bahawa tatu pada zaman moden ini adalah sesuatu yang akan membuat orang ramai tidak selesa.

Kecuali jika anda adalah orang barat yang berjalan di khalayak ramai dengan lengan yang dipenuhi tatu, ia tidak akan menimbulkan sebarang isu selagi anda mematuhi peraturan di rumah mandian umum yang popular di seluruh negara Jepun.

Dan mungkin masih ramai yang belum tahu bahawa sebenarnya anggota Yakuza seringkali tak dibenarkan masuk ke dalam rumah mandian kerana tatu mereka?

Dari segi sejarahnya, pemilik rumah mandian awam biasanya tidak berani nak mengatakan seperti “kami tidak membenarkan penjena.yah yakuza mengadakan mesyuarat di sini, nanti akan menyebabkan pelanggan lain lari”.

Jadi mereka mengambil pendekatan halus dengan berkata melalui cara yang sangat tersirat tapi lebih sopan, “kami tidak membenarkan orang bertatu masuk ke sini”, kerana secara tradisinya  sejak beratus tahun yang lalu, hanya penjena.yah atau anggota Yakuza saja yang mempunyai tatu.

Seni tatu mempunyai sejarah yang panjang dan kaya di Jepun. Hari ini, tatu sering menerima stigma yang negatif, dikaitkan dengan jena.yah dan anggota Yakuza.

Kerana sejak zaman Edo (1603-1868), penjena.yah telah dicacah dengan tatu untuk tujuan supaya memudahkan mereka dikenal pasti dan menghu.kum mereka. Walaupun amalan undang-undang ini telah diharamkan semasa zaman Meiji, namun stigma itu kekal hingga ke hari ini.

Tatu zaman Edo adalah tradisi penandaan yang kuat, seorang pembu.nuh mempunyai tatu di kepala, manakala pencuri mungkin memiliki tatu di lengan. Tradisi ini, irezumi kei, atau hu.kuman tatu, menggantikan hu.kuman pan.cung atau mana-mana pemotongan anggota badan yang dianggap ke.jam.

Walau bagaimanapun, tatu di kepala juga beroperasi pada sistem tiga cacahan, setiap satu jena.yah yang dilakukan akan dihu.kum dengan satu cacahan simbol karakter Cina (大), selepas itu adalah kematian.

Setiap wilayah mempunyai simbol tersendiri yang mewakili sifat jena.yah dan lokasi, membolehkan pihak berkuasa untuk segera mengenal pasti butiran perbuatan yang dilakukan. Di Hiroshima, penjena.yah ditatu dengan simbol anjing, di Chikuzen, tatu berbentuk garisan, di Takayama, tatu berbentuk titik, dan di Hizen, tatu berbentuk salib.

Walaupun persepsi hari ini mengenai tatu di Jepun mungkin berakar umbi dalam sejarah 5000 tahun ini, kumpulan jena.yah terancang kontemporari seperti Yakuza meneruskan amalan tatu, mengekalkan perkaitannya dengan jena.yah. Ini malah telah membawa kepada salah tanggapan bahawa tatu di Jepun adalah haram, bagaimanapun, undang-undang yang melarang tatu telah dimansuhkan pada tahun 1872.

Hari ini, Jepun mungkin sudah mula memasuki zaman kejatuhan era Yakuza, memandangkan banyak dasar-dasar terkini kerajaan Jepun yang sudah mula menekan anggota Yakuza secara halus, mereka tak boleh menyewa rumah, mereka tak boleh membuat pinjaman, atau tak dibenarkan keluar dari negara.

Dasar-dasar ini menunjukkan penurunan statistik keanggotaan Yakuza, jelas menunjukkan anak muda hari ini sudah tidak berminat atau tak berani lagi hendak menyertai kumpulan Yakuza mahu pun memiliki tatu kerana tak mahu menyusahkan diri sendiri.


Ulasan Bird Of Prey – 3.5/5 Bintang

Filem Birds Of Prey (and the Fantabulous Emancipation of One Harley Quinn) mengetengahkan kombinasi sebatian antara genre klasifikasi R-rated ringan dengan p3rcikan warna-warni neon pelangi paddle pop yang tidak sangka boleh bersama-sama bermain berpegangan tangan berlari berkejaran dengan agak baik juga.

Agak mengujakan bagaimana latar dan bayangan gelap dan kelam yang sedih, suram, dan muram, boleh bergabung dengan visual warna bahan-bahan kimia yang menerujakan.

Seperti filem jenis R-rated, dark, g0re, ini, diramp4s oleh Harley Quinn yang hadir dengan penuh keceriaan warna-warni noble gas.

Malah tidak keterlaluan untuk mengatakan, ibarat Birds of Prey mengambil blueprint Deadpool (sekadar memetik filem aksi superhero dengan rating R juga), kemudiannya dengan sengaja mengubahsuai melalui penambahan kemasan baharu ke atas template kertas cetak biru tersebut dengan kepelbagaian warna yang ceria.

Bukan setakat tambahan kemasan, malah filem ini – berkelakuan seperti seorang kanak-kanak nakal – dengan sengaja siap menump4hkan baldi berisi cat pelbagai warna bercampur-baur ke atas kertas tersebut sebagai ‘icing on the cake’.

Seterusnya memberikan suasana identiti yang aneh tetapi menarik kepada filem ini. Apatah lagi latar lokasi dalam filem ini berada di, tidak lain tidak bukan, Gotham City – kota terkenal yang bisa memulakan hari dengan sarapan bijirin kegelapan (dengan susu digantikan dengan kopi O pekat sepekat kebenaran yang pahit ataupun minuman soda bergas yang berkalori tinggi).

Aku sebut R-rated yang ringan sebab, secara peribadi, Birds of Prey punya unsur g0re atau c4rutan (terutama bab g0re dan p3rcikan d4rah) boleh dikatakan tidak keterlaluan jika ingin dibandingkan dengan, contohnya, filem Deadpool (2016).

Ya, mungkin penarafan klasifikasi R tu lebih disebabkan dengan pengisian c4rutan-c4rutan dan isyarat jari tengah yang lebih banyak menghiasi filem arahan Cathy Yan ini (di mana, rasanya panggung wayang di sini kebanyakannya sudah siap sensor dan kaburkan) – Cathy Yan.

Walaupun namanya masih tidak terkenal sangat, bersama-sama pasukan belakang tabirnya (Christina Hodson sebagai penulis skrip), boleh tahan jugak hebat melalui sentuhan pada aspek camera work, pencahayaan, dan cara sesetengah babak diutarakan, yang pada aku cukup menawan tafsirannya.

*kemungkinan spoiler*

Kekuatan bagi filem ini pada aku terletak pada gaya penceritaan satu kisah yang unik dan non-linear (dan kemungkinan sedikit bercelaru bagi sesetengah orang. Ibarat sedang mendengar orang tengah ‘high’ berceloteh) dengan stail sedikit gila-gila oleh si Harley Quinn sendiri sebagai narrator (bertanggungjawab menjadi tukang cerita disebabkan filem ini berkisar tentang ceritanya sendiri selepas Joker – si gangsta daripada filem Suicide Squad – pvtuskan hubungan dengannya).

Aku tak berapa pasti apa sebab utamanya, tetapi Joker perlu dump Harley Quinn supaya cerita Birds Of Prey ni dapat dimainkan.

Pengarah juga bijak meletakkan watak Joker secara bayangan tersurat termasuk jugak dalam bentuk tersirat melalui aura kelibatnya yang banyak diperkatakan oleh geng-geng penjahat dunia underground Gotham (yang hanya berani membawang belakang-belakang sahaja).

Sekurang-kurangnya, dapatlah jugak penonton melihat sedikit kesinambungan watak Joker tersebut dalam filem ini.

Cuma sedih sikit nak cakap, tapi penceritaan mengenai watak Joker secara halus ini, melalui cerita POV dan perspektif watak lain, lebih dapat dirasakan pengaruh dan kedudukan Joker yang agung dalam dunia underground mobster Gotham sehingga ditakuti dan dihormati oleh mereka semua.

Berbanding dengan kehadirannya dalam filem Su!cide Squad (2016) yang nampak jelas secara terang-terangan karakteristiknya yang pelik sedikit. Sebenarnya, aku tak sangka pulak ada kelibat bersahaja Joker dalam Birds of Prey. Jadi, rasa menarik untuk lihat apa yang DC/WB masih simpan bagi watak Joker dalam garis masa utama filem DC (DCEU seperti diperkatakan media).

Sebahagian DNA daripada Suicide Squad (2016) masih dikekalkan seperti on-screen text pengenalan kepada watak-watak dalam filem ini – yang diperkenalkan setiap satunya oleh Harley.

Kemasukan lagu-lagu latar bagi bergandingan dengan sesetengah babak untuk menambahkan dan menaikkan lagi rasa ceria dan menarik babak tersebut, dan lain-lain lagi (ada satu watak ahli pasukan Suicide Squad membuat cameo semasa babak aksi di balai polis kota Gotham – tapi sebenarnya lebih kepada Easter egg sahaja).

Namun pada aku, Birds Of Prey merupakan pakej filem yang sudah berjaya ditambah baik lebih sedikit daripada filem Suicide Squad (2016) terutamanya dari segi plot penceritaan (di mana Suicide Squad lebih serabut dan kelam-kabut sedikit seperti mengalami kecelaruan identiti).

Tambahan pula, filem Birds Of Prey – yang merupakan sequel secara terus tapi tidak berapa rasmi daripada filem Suicide Squad 2016 (dengan filem baharu bertajuk The Suicide Squad bakal menerj4h pawagam pada tahun hadapan, 2021, arahan James Gunn).

Kali ini tidak banyak bergantung kepada elemen fantastikal dan mistik yang sangat ketara dimainkan dalam filem arahan David Ayer yang lepas – menjadi salah satu permasalahan untuk diterjemahkan dengan penuh keyakinan kepada penonton apabila unsur ‘grittiness’ perlu disulamkan dengan elemen magik (dengan penjahat utama filem tersebut merupakan pengamal magik dikenali sebagai Enchantress dan The Incubus).

Oh ya, sedikit terkejut dan pelik bila perasan nama David Ayer dikreditkan sebagai salah seorang penerbit eksekutif bagi filem Birds of Prey ini. Mungkin WB/DC masih perlukan kerjasama dan khidmatnya lagi bagi filem-filem spin-off watak-watak lain pula.

Dapat jugak aku rasakan suasana gaya yang serupa daripada sebuah filem ‘berdasarkan kisah benar’ (digarap supaya menjadi filem dark comedy) keluaran tahun 2017 yang merupakan filem calon Oscar 2018 bagi kategori Pelakon Pembantu Terbaik (kategori wanita), Pelakon Terbaik (kategori wanita), dan Suntingan Filem Terbaik (kategori wanita) – iaitu filem I, Tonya.

I, Tonya merupakan isah seorang atlet luncur ais Amerika Syarikat dan skandal insiden ‘jenayahnya’ yang berlaku sekitar tahun 90-an, yang juga dibintangi dan diterbitkan (selaku salah seorang penerbit bersama) oleh Margot Robbie – terutamanya mengenai konsep bercakap secara terus kepada penonton yang dilakukan secara minimal dan tidak keterlaluan seperti diterapkan juga dalam Birds of Prey (aku tak samakan dengan konsep 4th Wall Breaking Deadpool sebab itu istimewa miliknya, tambahan konsepnya lebih kompleks sedikit).

Cumanya, aku masih kurang pasti mengenai pemilihan tajuk filem ini yang agak panjang (kalah kepanjangan tajuk filem Birdman, 2014) dan sebaliknya kenapa tidak menggunakan tajuk seperti ‘Harley Quinn and Birds of Prey’ sahaja misalnya. Setidak-tidaknya dapat menjual nama Harley Quinn dengan lebih berkesan dan semaksimum mungkin terutama kepada para penonton awam.

Namun begitu, dipengakhirannya, tajuk yang mereka pilih bagi filem ini boleh dikatakan justified dan boleh faham mengapa mereka mengambil pendekatan untuk meletakkan dan semacam memisahkan tajuk Birds of Prey sebagai entiti tunggal pertama, manakala tajuk bagi cerita Harley Quinn pula (iaitu The Fantabulous Emancipation of One Harley Quinn) sebagai entiti terpisah yang kedua.

Jadi aku boleh berikan kredit kepada barisan belakang tabir filem Birds of Prey atas sedikit integriti yang ditunjukkan dengan tidak terlalu ‘menjual’ secara berlebihan nama Harley Quinn pada tajuk filem mengenai pasukan ‘protagonis’ yang beroperasi di Gotham dikenali sebagai Birds of Prey.

Pemilihan yang sebegini rupa, termasuk dengan pemilihan penarafan R yang berani (sebagai perbandingan filem Suicide Squad dahulu ditarafkan sebagai PG-13)., mungkin sedikit sebanyak akan membantutkan usaha untuk mendapatkan keuntungan box office yang lebih tinggi.

Berita baiknya, perkara ini menunjukkan WB/DC sudah memberikan kebebasan dan kelonggaran sepenuhnya mengikut idea dan acuan kekreatifan pengarah dan penerbit masing-masing terhadap produk IP berharga mereka. Jadi, takdalah nak dengar kisah-kisah ‘studio interference’ lagi selepas ini.

Berbalik semula, mungkin ada beberapa babak yang penonton akan merasa sedikit menjengkelkan (mungkin). Tetapi pada saya, tiada satu pon babak dalam filem ini yang betul-betul berada pada tahap ‘unnecessary shoehorned, cringey moment’ macam babak all-female shot dalam filem Avengers: Endgame (2019).

Duh, Captain Marvel tu merupakan salah seorang hero entiti kosmik yang terkuat, sekurang-kurangnya dalam Marvel Cinematic Universe (MCU). Tak perlu nak ada perlindungan heroin-heroin lain pon dia boleh setel untuk campak dan buang Infinity Gauntlet tu seorang diri.

Konsep penceritaan Girl Power (“We Can Do It!”) yang dibentangkan pada aku sedikit half-baked tetapi masih diceritakan dengan bersahaja tanpa berlebih-lebihan dan menjengkelkan (sekali lagi berbanding macam babak shot all-female dalam Avengers: Endgame).

Tema Girl Power dalam filem ini dibawakan dengan konsep pembebasan/’emancipation’ (seperti tertera pada tajuknya yang panjang berjela tu). *kemungkinan spoiler*

Pembebasan ini merujuk kepada Harley yang akhirnya secara keseluruhan, berjaya move on daripada hubungannya dengan Joker dipenghujung babak pertama dan kemudiannya menghadapi segala sebab akibat tindak-tanduknya secara bersendirian, bergantung nasib pada diri sendiri (Za’ba – Perangai Bergantung Pada Diri Sendiri) sebagai seorang karakter streetwise.

Kemudian sekali lagi, terpaksa membebaskan diri dia (secara literal pula) daripada cengkaman Black Mask yang sudah lama menyimpan dan memendam amarah terhadap Harley Quinn.

Selain itu, tema emancipation ini ditunjukkan melalui watak Renee Montoya, seorang pegawai polis yang pernah kena sailing dengan rakan sekerjanya sendiri (seorang lelaki African-American) dalam sebuah kes siasatan sampailah rakan sekerjanya ni, dinaikkan pangkat menjadi kapten, hasil sailangannya tadi terhadap Montoya (lebih kuranglah ceritanya macam tu).

Melalui watak Montoya, penonton ditunjukkan bahawa Detektif Montoya membebaskan dirinya daripada pengaruh, kod, dan prinsip yang menyusahkan dan remeh-temeh kaptennya, seterusnya bertindak seorang diri untuk mencari kebenaran dalam kes melibatkan siri pembvnuhan (oleh Huntress) dan mengenai berlian yang dicari Black Mask.

Setiap watak (Harley Quinn, Renee Montoya, Black Canary/Dinah Lance – sebagai salah seorang henchman Black Mask, Huntress – seorang pembvnuh berstail menggunakan crossbow) ditunjukkan mempunyai motif penggerak bagi watak masing-masing, sehinggalah kepada pertemuan antara mereka semua. Namun, terdapat beberapa plot-point yang boleh diperketatkan lagi bagi mengurangi kesan-kesan lazy writing.

Ewan McGregor (hello there) pula, memberikan khidmat lakonannya dengan memegang watak mobster berpengaruh di Gotham bernama Roman Sionis atau lebih terkenal dengan nama alter-ego antagonisnya iaitu Black Mask/ Topeng Hitam (walaupun terjemahan namanya kepada Bahasa Melayu ialah Topeng Hitam, tapi dia bukanlah adik-beradik atau sedara jauh kepada Topeng Perak daripada siri Wira Tunggal).

Selain Margot Robbie yang membawa watak Harley Quinn/Dr Harleen Quinzel, Ewan McGregor juga turut mencuri tumpuan dengan pembawakan wataknya dengan cemerlang yang banyak dibantu dengan lakonan padu yang sedikit sebanyak memberi karakteristik tertentu (sad1stik dan misogin1stik) kepada Roman Sionis/Black Mask.

Walaupun skrip tulisannya tidak terlalu menonjol atau kompleks (motif watak pon biasa sahaja). Tapi itulah, nampak beza pengaruh dan hasil lakonan pelakon gred A dan berpengalaman yang membantu dan berjaya menaikkan sedikit skrip karakter taraf biasa-biasa sahaja. Namun secara keseluruhannya, penggunaan watak Black Mask dan peranannya masih cukup untuk melengkapi filem ini.

Rasa sedikit kecewa juga sebenarnya sebab tidak ditunjukkan babak Roman Sionis memakai topeng hitam ritualistik ikoniknya, dengan lengkap dan segak mengenakan business suit berwarna putih siap bertali leher putih bersama-sama dengan memakai sarung tangan hitam – yang aku harapkan filem akan paparkan pada babak terakhir ‘boss fight’ antara Harley Quinn + Birds of Prey dengan Black Mask.

Peminat video game Batman: Arkham Origins (2013) pasti akan ingat kelibat Black Mask lengkap dengan kostum popularnya dalam permainan video terbitan WB Games Montreal tersebut. Sebenarnya bukan tiada langsung babak dia mengenakan sut putih itu, ada tetapi ketika itu Roman Sionis tidak ditunjukkan memakai topeng hitamnya.

Dan *kemungkinan spoiler* aku boleh faham kenapa pengarah (dan bahagian costume design) tidak memberikan Roman Sionis/Black Mask untuk mengenakan sut putihnya kerana babak terakhir memperlihatkan dia perlu bermain-main dalam gelap dilindungi dan diselubungi dengan asap kelabu. Logiklah tu kalau tak bagi dia pakai sut berwarna putih untuk menjayakan babak terakhir tersebut.

Victor Zsasz pula menjadi khadam bagi Black Mask dalam Birds of Prey. Kesian betul dengan pengendalian watak dia ni, asyik jadi watak tempelan dan picisan je.

Dalam Batman Begins (2005) pon watak buangan je dia dapat, dalam Birds of Prey pulak jadi orang kanan Black Mask sahaja. Yang paling tak boleh blah, rambut pulak blonde kali ini (dalam komik ada jugak karakter ini ditunjukkan berambut, tetapi imej dia yang paling terkenal adalah dengan berkepala clean-shaven – macam dalam Batman Begins).

Tapi yang paling sedih dan kesian aku rasa, mestilah pada watak Cassandra Cain. Berkemungkinan bagi aku, rata-rata DC cultists memang menolak cara pengendalian watak Cassandra Cain dalam filem ni.

Aku pon tak pasti kenapa dorang nak pilih nama Cassandra Cain dan letakkan pada watak yang kelihatan sedikit macam karakter rawak sahaja (dengan sebab utama berkemungkinan adalah untuk menggunakan watak etnik dari Asia).

Harapnya jika ada lagi sambungan apa-apa filem pasal watak Cassandra Cain dari Birds of Prey ni, DC/WB buatlah dengan apa cara sekalipon untuk mengembalikan RESPECT kepada empunya nama Cassandra Cain ini semula.

Sebab apa? Sebab Cassandra Cain ni jangan dibuat main-main, nama dia dalam source material sebaris dengan Batman, Lady Shiva, Nightwing, dan lain-lain, sebagai antara watak top martial artist dalam DC. Batman sendiri memandang tinggi (dan berhati-hati) pada kemampuan Cassandra Cain.

Dalam komik, Cassandra Cain merupakan seorang yang tidak boleh bercakap atau menghadapi kesukaran dalam percakapan (kalau dalam G.I. Joe, dia ni macam Snake Eyes sikit – karakter badass yang tak bercakap) dan adalah salah seorang pewaris kepada mantle Batgirl (dengan Barbara Gordon sebagai Batgirl pertama).

Dan dalam filem Birds of Prey, nampaknya karakter dia direndahkan sedikit martabatnya dengan hanya menjadi seorang penyeluk saku. Plot-wise, watak ini dijadikan untuk penyatuan Harley Quinn, Black Canary, dan Renee Montoya sebelum Huntress datang turut serta.

*kemungkinan spoiler*

Dalam first act lebih kurang 20 minit pertama, terdapat babak di mana Harley masih menggunapakai imuniti nama Joker untuk masih melakukan perkara-perkara gila seperti biasa dilakukannya tanpa dih3ntam atau dibalas semula oleh orang lain (walaupun pada ketika itu hubungan mereka dah pvtus, cuma berita tersebut tidak tersebar je lagi). Perkara ni aku nampak macam sedikit d*ck move daripada Harley.

Mungkin kalau ada sesetengah gerakan ideologi yang sedikit pro dan extreme, dorang akan buat-buat tak nampak pasal babak ni. Lol. Tambahan pula sekarang ni tengah hangat pasal perg0lakan dan perg4duhan Amber Heard dan Johnny Depp mengenai keg4nasan domestik.

Kalau betul bersalah tapi play victim, itu pon satu d*ck move jugak yang sama taraf dengan d*ck move Harley tersebut. Disney pulak gugurkan Johnny Depp daripada watak kesayangan dia iaitu watak Captain Jack Sparrow. Satu d*ck move jugak daripada Disney (mungkin ada jugak sebab alasan gaji mahal, selain dorang nak reboot francais Pirates of the Caribbean).

Dulu selepas James Gunn kena tend4ng dengan Disney, DC/WB jugak yang kutip balik. Jadi, Johnny Depp ni, aku rasa eloklah DC ambil jugak gunakan bakat dia yang bagus untuk membawakan watak-watak tertentu dalam filem-filem akan datang.

Mungkin boleh bagi dia bangunkan watak Ra’s al Ghul atau Jervis Tech/ Mad Hatter kalau projek filem arthouse antagonis DC seterusnya dapat lampu hijau. Lagipun, Johnny Depp pon dah biasa berlakon dalam filem keluaran Warner Bros.

Berbalik semula, dengan pendekatan dan pengakhiran filem yang ditunjukkan (sebagai satu platform dan landasan pengenalan bagi pasukan Birds of Prey), harapnya selepas ini bolehlah DC/WB perkenalkan pasukan Birds of Prey yang original (termasuk Oracle – okay mungkin jauh lagi nak sampai dan perlu buat filem Batgirl dahulu) seraya (dan terutamanya) dapat mengambil kesempatan lain pula untuk memberikan spotlight kepada cerita Gotham City Sirens (dalam komik, dibarisi oleh trio A-lister:- Harley Quinn, Poison Ivy, dan Catwoman).

Tetapi hal ini (apa-apa projek di masa hadapan) semuanya terletak pada kunci utama DC, iaitu karakter Batman yang bakal hadir dengan filem solo baharunya pada tahun hadapan (2021). Kerana apa-apa jenis filem spin-off yang bakal hadir, hatta bagi arah tujuan keseluruhan DC universe sekali, semuanya terletak pada garapan cerita dan watak-watak yang bakal diperkenalkan dalam filem Batman tersebut.

Selepas filem tersebut sudah dikeluarkan, barulah boleh perkara-perkara lain dirungkaikan untuk dibangunkan dan digerakkan semula. Nampak tak pengaruh Batman macam mana. Lol (kalau anda perasan, cuba semak semula hero mana yang dipaparkan dahulu dalam montaj intro watak-watak DC Universe dalam filem-filem layar lebar utama DC).

Kerana menurut firasat, salah satu sebab kenapa filem Gotham City Sirens tidak dapat lampu hijau adalah, berkemungkinan, untuk memberi laluan kepada karakter-karakter utama dari Bat-Universe membuat kemunculan dahulu dalam filem arahan sutradara bernama Matt Reeves (Dawn of the Planet of the Apes, W4r for the Planet of the Apes, Cloverfield), sebelum boleh digunapakai dalam filem-filem lain selepas itu.

Gamaknyalah. Jadi, jika watak Poison Ivy ada membuat kemunculan dalam filem Batman tersebut, kemungkinan untuk Harley Quinn bergandingan dengan geng Gotham City Sirens cerahlah sedikit.

All in all, Birds Of Prey (and the Fantabulous Emancipation of One Harley Quinn) is a stylish girls’ night out strolling-and-kicking-a*ses-through-the-grim-&-gritty-Gotham City-on-the-weekend kind of story, with Harley Quinn as the centre-piece. Another critically (but not really on the commercial department as of now. But I believe international market will cover it nonetheless when all is said and done) hit of winning streak from DC/WB.

Hujung pangkalnya, filem ini tidaklah berada pada tahap yang hebat betul, tetapi tidaklah teruk. Orang cakap sedang-sedang sahaja, namun masih menghiburkan dengan lagak aksi pop-corn yang terkandung dari mula sampailah berakhir dengan durasi keseluruhan filem selama 1 jam 49 minit.

Rating: 3.5/ 5
2.5 – Better luck next time
3.0 – Average at best
3.5 – Above average
4.0 – A good, solid movie
4.5 – Near-perfect
5.0 – A masterpiece!

P/s:

Kalau lakukan carian Google, terdapat satu end-credit scene Birds of Prey tetapi dalam bentuk audio. Tak tunggu pon tidak mengapa rasanya. Kecuali kalau anda saja suka lepak sampai habis untuk tengok kredit filem sebagai penghormatan kepada mereka yang menjayakan filem ini. Atau sekadar nak lepak lebih lama sikit atas kerusi empuk ibarat pakej bersama yang anda dah bayar untuk tengok wayang.


Aligator Boleh Tumbuh Ekor Macam Cicak!

Aligator ialah sebuah genus terdiri daripada lapan spesis berlainan. Pada hari ini walau bagaimanapun, hanya dua spesis sahaja yang tinggal. Semua orang mengetahui alligator mississippiensis (Aligator Amerika) yang bertebaran di seluruh Selatan Amerika Syarikat.

Tetapi alligator sinensis  (Alligator China) pula menghampiri kepvpvsan kerana dibvnvh dan kehilangan habitat. Sesetengah restoran menternak sinensis untuk dimasak dengan sayur dan nasi (Yoon, 2001).

Tidak pelik jika satu hari sinesis menyertai lapan spesis lain, hanya meninggalkan mississippiensis sebagai legasi aligator tunggal.

Florida, Georgia, Louisiana dan Texas turut menternak mississippiensis untuk menjual daging dan kulit (Reig, 2006) – tetapi industri ini berdepan dengan tek4n4n sosial kerana ramai tidak bersetuju.

Sungguhpun begitu, banyak ilmu diperolehi daripada kajian mengenai mississippiensis. Mereka mempunyai peranan besar dalam imbangan ekosistem, bukan setakat mengawal populasi sahaja.

Sebaliknya mississippiensis akan membuat lubuk yang kemudian digunakan organisme lain tidak kira haiwan habitat lembap atau kering. Lubuk aligator ini terbukti memberi manfaat kepada ikan, penyu dan ular (Conners, 2012).

Sebagai reptilia, aligator juga bertelur untuk melangsungkan kesinambungan spesis.

Tetapi telur aligator ini sangat unik, kerana menyimpan janin yang belum berjantina. Bukan faktor benih yang menentukan jantina anak.

Sebaliknya jantina setiap butir ditentukan suhu telur (Chicago Tribune, 1986). Jika telur mempunyai suhu 30ºC, anak aligator akan menetas sebagai betina. Suhu 34ºC pula menetaskan anak jantan.

Sepasukan saintis daripada Universiti Negeri Arizona pada 25 November 2020 membuat penemuan baru tentang mississippiensis. Seekor cicak mempunyai kebolehan menumbuhkan semula ekor yang terpisah daripada badan.

Menggunakan teknologi pengimbas yang maju, kumpulan saintis ini mengenalpasti jika aligator berkongsi kebolehan sama.

Beza antara cicak dan aligator jelas ketara. Seekor cicak rumah (hemidactylus frenatus) mempunyai saiz antara 7.5 sentimeter hingga 15 sentimeter. Beza betul dengan mississippiensis yang boleh mencecah 4.3 meter.

Ekor pula ialah sebuah anggota sangat penting untuk mississippiensis. Inilah anggota untuk berenang dan berlawan.

Jadi jika terpvtvs, seolah-olah aligator hilang tujuan.

Jadi persoalan ini dikaji saintis yang mendapati ekor mississippiensis mempunyai struktur bertulang rawan (cartilage) yang dihubung dengan tisu perantara (connective tissue) dan salur d4r4h (serta saraf).

Dapatan ini mengesahkan yang mississippiensis boleh menumbuhkan semula ekor mereka…. tetapi terhad pada 23 sentimeter sahaja.

Mungkin nampak sedikit. Tetapi 23 sentimeter ialah 18 peratus daripada purata panjang badan mississippiensis.

Kemampuan ini memberi manfaat besar untuk mississippiensis. Tetapi bukan mudah untuk mengeluarkan ekor baharu. Saitis mendapati ekor baharu akan mempunyai sedikit kesan seolah-olah untuk memperingati pula.

Dan kemampuan mississippiensis menyalurkan ilmu pada paleontologi, kerana saintis akan mengkaji sejak bila pula mereka boleh mengeluarkan ekor baharu.

Kajian-kajian susulan mungkin boleh dibawa hingga ke dinosaur, yang merupakan spesis moyang semua aligator moden.

Evolusi memastikan mississippiensis kekal mampu mengeluarkan ekor, menimbulkan tanda tanya: dinosaur pula bagaimana?

Dengan teknologi imbasan semakin maju, mungkin satu hari saintis boleh mengenalpasti jenis tulang rawan secara terperinci jika ada persamaan pada mana-mana dinosaur.

RUJUKAN:

Chicago Tribune. (1986, Jun 29). Alligator gender determined by egg temperature.

Conners, D. (2012, Jun 26). Alligator holes benefit Everglades fish, snakes, turtles, birds. Earth Sky.

Reig, E. (2006). Gator maters: Florida farmers find lucrative business mating alligators. Orange and Blue Magazine.

Yoon, C.K. (2001, Ogos 21). Rare alligator is (ditapiskan) as China feeds its people. The New York Times.


Musim Sejarah Melahirkan Kelas Masyarakat Yang Berbeza

Sebagai seorang yang meminati sejarah, aku suka memerhatikan tarikh-tarikh dan peristiwa yang berlaku. Apa jua jenis sejarah, sama ada sejarah politik, perang, ekonomi, pop culture, makanan, cuaca – semuanya aku layan.

Buku ni aku baca sikit, pinjam kawan baik (bekas crush) yang merupakan seorang yang belajar arkeologi di Jepun. Walaupun dia belajar di Jepun, namun dia tahu tentera Jepun yang datang ke Tanah Melayu pada Disember 1941 bukanlah wira.

Sebab tu aku crush kat dia dulu. Sebab dia tak bodoh. Ehh, dah terlajak berbasa-basi dah. Kita sambung ulasan buku ni.

Buku ini bukanlah buku sejarah, tetapi buku mengkaji mengenai generasi. Seperti yang korang perasan ketagihan aku bercerita tentang generasi (GI, Babyboomers, X, Millennials, Z), daripada ketagihan ini aku melihat apa yang berlaku ketika generasi ini lahir, membesar dan menjadi dewasa.

Dalam buku ini kedua-dua penulis, Neil Howe dan William Strauss (NHWS) telah mengemukakan hujah bahawa sejarah manusia ni sebenarnya ada musim.

Seperti juga alam, sejarah juga beredar mengelilingi masa. Kalau alam ada musim panas, sejuk, bunga, luruh, sejarah pun begitu juga.

Secara ringkasnya, NHWS telah membahagikan kesemua generasi-generasi yang ada pada sejarah Anglo-Amerika (kerana mereka Anglo-Amerika) sejak War of the Roses sekitar 1470 sehinggalah sekarang dan menjangkakan trend berulang sampai Transformasi 2050, dimana Khairy Jamaluddin berangan jadi Perdana Menteri pada masa itu.

NHWS membahagikan generasi kepada 4 kelompok orang iaitu Prophet, Nomad, Hero dan Artist. Dan setiap generasi akan melalui 4 musim sejarah iaitu High, Awakening, Unraveling dan Crisis.

Sebelum aku terangkan musim sejarah, eloklah aku terangkan jenis kelompok generasi ni. Menurut NHWS, “setiap generasi dipengaruhi sejarah, untuk mempengaruhi sejarah”.

Dalam erti kata lain, generasi membesar dalam era yang macam mana, akan mempengaruhi cara dia memimpin era bila sudah dewasa nanti.

Prophet ialah mereka yang suka berfalsafah. Kelompok ini lahir semasa High, menjadi remaja ketika Awakening, menjadi dewasa ketika Unraveling, dan memimpin ketika Crisis. Mereka ini sering bertelagah dan bercanggah pendapat. Pada ketika ini, pemenang pada perang ini akan membawa sejarah ke High. Contoh group ni ialah Babyboomers yang lahir dari 194-1961.

Nomad pula mereka yang skeptik semua perkara, menolak semua fahaman, dan bergerak sendirian. Rebel, tak suka terima arahan serta ranggi, generasi ini lahir ketika Awakening, menjadi remaja ketika Unraveling, menjadi dewasa ketika Crisis dan memimpin ketika High. Contoh group ini ialah Generasi X (1961-1981).

Hero ialah mereka yang bergerak secara berkumpulan, dan mereka akan menyerang bak fans K-Pop BTS apabila musuh cuba melawan. Suka bergerak secara rejimen, sama rata dan attitude suka ke depan. Suka ikut orang dan skema (terpulang kepada konotasi kau nak fikir). Generasi ini lahir ketika Unraveling, menjadi remaja ketika Crisis, menjadi dewasa ketika high, dan memimpin ketika Awakening.

Contoh generasi macam ni seperti millennials (1982-2000) dan GI Generation (1901-1925)

Artist pula ialah orang yang suka memerhati, menikmati keindahan, dan berjiwa-jiwa. Golongan ini lahir ketika Crisis, menjadi remaja ketika High, menjadi dewasa ketika Awakening, dan memimpin ketika Unraveling. Contoh generasi ini ialah Silent (1925-1941) dan Generasi Z (kat US dipanggil Homeland Generation) (2000-2020).

Lepas aku dah cakap pasal generasi, aku cerita pasal musim sejarah pula.

High ialah apabila ekonomi aman, masyarakat bersatu padu, dan kedudukan kerajaan stabil. Ideologi yang stabil untuk semua masyarakat. Contohnya dari lepas Perang Dunia Kedua sampai pembunuhan John F Kennedy (1945-1963).

Awakening ialah apabila ekonomi mulai slow, masyarakat mula meragui dan mula bertengkar, kedudukan kerajaan mulai goyang. Ideologi mula dipertikai. Contohnya zaman hippies dan The Beatles yang ditubuhkan pada tahun 1963 sampai Ronald Reagan jadi Presiden Amerika tahun 1982.

Unraveling pula ialah ekonomi kembali kuat, tetapi masyarakat mulai jadi individualistik, sombong, kedudukan kerajaan semakin luntur di hati masyarakat, dan semua orang dengan ideologi masing-masing. Contohnya dari zaman album Michael Jackson Thriller terjual 60 juta unit sampailah Krisis Ekonomi 2008.

Crisis pula ialah ekonomi merudum jahanam teruk, dan masyarakat mula rasa mahu bersatu untuk memulihkan kembali nilai, dan semua orang tidak mempedulikan ideologi dan bersatu demi bangsa dan negara. Contohnya, sejak 2008 sampai sekarang.

Pemenang kepada perang nilai dan ideologi akan pegang kuasa sampai seluruh musim berpusing kembali.

Sebab tu kiri sedang kuat lawan kanan, liberal, sedang lawan kuat dengan konservatif, fasis lawan anarkis. Siapa menang dia la tentukan orde dunia.

Kalau bangsa tu tak melawan masa Crisis, kena jajahlah sebuah bangsa untuk satu lagi pusingan. Kalau berjaya melawan ketika krisis, jadi sebuah bangsa akan capai zaman kegemilangannya (Pax).

Setiap musim ni antara 20-25 tahun, dan satu kali pusing memakan masa 80-100 tahun, dipanggil saeculum.

Sebab tu perhatikan tarikh-tarikh ketika membaca buku Sejarah. Tidak dilupakan juga untuk semua muzik dan pop culture, malah musim moral. Semua ni berlaku secaa bermusim.

Musim High, ekonomi mewah, orang suka bercinta dan indah-indah, dan romantik. Cubalah dengar lagu P Ramlee atau Buddy Holly. Frank Sinatra ke.

Musim Awakening, ekonomi mula susut, orang suka berfalsafah dan deep. Tak percaya dengarlah dari album The Beatles – Sgt Pepper’s Lonely Heart Club ke atas, Pink Floyd, Kopratasa, Kembara.

Musim Unraveling semua nak jadi solo. Kalau berkumpulan pun geng pailang. Artis solo tengah up masa ni. Kalau dia kumpulan pun sorang leader akan nampak paling menonjol.

Musim Crisis semua nak bergerak bersatu. Kalau sorang kena pukul, satu geng datang bash. Saling lindung melindungi, bagai stan Yoongi setiap kali fan K-Pop kena serang.


Tamadun Mesir Sebelum Berdirinya Piramid

Sejarah Mesir Purba meliputi ribuan tahun perjalanan dan ia dipenuhi dengan pelbagai macam keajaiban dan pencapaian, yang kebanyakannya masih terus diselimuti misteri. Dasawarsa temu dasawarsa, kerja-kerja ekskavasi arkeologi di Mesir tidak pernah henti dari melakukan aneka rencam penemuan yang menggemparkan dunia mahupun cendekia.

Pun begitu, kita jarang sekali membawa diri untuk merenungi sejarah Mesir pada zaman pra-dinasti dan zaman penubuhan tamadun berkenaan. Bermula daripada manakah segala sejarah Mesir ini? Bagaimana boleh warga di Lembah Nil berkembang dan membangun sehingga membentuk sebuah peradaban yang sedemikian maju?

MENINJAU SEJARAH MESIR PADA ZAMAN PURBAKALA

Kawasan di sekitar lembah subur Nil sememangnya merupakan kampung halaman bagi pembangunan manusia di sana. Untuk memahami lebih lanjut tentang masyarakat Mesir pra-dinasti di zaman awalnya, kita perlu meneroka jauh ke masa lampau.

Sebahagian daripada pembangunan terawal yang berlaku di Lembah Nil secara kasarnya bermula sekitar tahun 12 000SM. Salah satu masyarakat yang terbangun pada waktu itu dikenali sebagai Kebudayaan Achulea – yakni suatu peringkat pembangunan awal yang cirinya dapat dikenali menerusi alatan batu berbentuk bujur.

Sebaik sahaja homo sapiens mendominasi homo erectus secara bertahap, kebudayaan-kebudayaan berbeza pula yang mengambil alih dan membawa kemajuan lanjut dalam teknologi-teknologi primitif.

Salah satu kebudayaan unik yang terbangun dalam zaman prasejarah Mesir adalah Kebudayaan Khormoussan, yang meraih namanya bersempena tapak Khor Musa yang terletak berhampiran dengan tapak Wadi Haifa. Kebudayaan ini muncul pada tahun 45 00SM di sekitar Maghreb dan rantau selatan Sahara.

Ketika berbicara tentang kebudayaan ini, suatu perkara penting yang harus dikemukakan adalah kegiatan mereka yang secara bertahap meninggalkan daerah-daerah padang pasir dan berpindah ke kawasan yang lebih hampir dengan lembah subur Nil. Mereka mengamalkan gaya hidup nomad, berpindah seiring pergerakan haiwan-haiwan liar dan mendirikan khemah-khemah sementara di lembah-lembah sungai.

Wadi Haifa dianggap sebagai salah sebuah tapak tertua dalam rekod prasejarah Mesir, di mana sebahagian binaan purba yang ditemui mencecah usia 100 000SM. Di sekitar tapak inilah kelak tertubuhnya Kebudayaan Khormoussan. Identiti mereka dikenali menerusi pencapaian teknologi yang dicapai. Mereka mahir menggunakan alatan batu. Namun pada masa yang sama, mereka turut membangunkan penggunaan tulang dan hematit.

Kebudayaan ini bermula pada 42 000 hingga 32 000 tahun sebelum sekarang (BP) dan berakhir sekitar tahun 16 000SM, di mana ia secara bertahap disusuli oleh kemunculan sejumlah kebudayaan baru yang lebih maju.

Salah satu tamadun baru yang dimaksudkan ini ialah Kebudayaan Qadan. Kebudayaan ini memasuki peringkat pembangunan Neolitik pada tahun 15 000 hingga 10 000SM dan identitinya mencirikan beberapa buah kawasan dan petempatan, seperti Elkab di Wadi Haifa, Faiyum, Deir el-Badari, Deir Tasa, dan El-Omari yang terletak berhampiran Halwan.

Kebudayaan Qadan menerapkan sejumlah pembaharuan dan ciri-ciri baru yang agak signifikan dalam proses kemunculan identiti proto Mesir secara bertahap. Merekalah kumpulan masyarakat pertama (di Mesir) yang mengambil langkah terawal dalam mengamalkan aktiviti pertanian secara sebenar.

Mereka menyediakan dan memakan rumput-rumput liar dan bijirin serta mengerah tenaga dalam mengusahakan dan menuai tumbuhan tempatan. Mereka juga melibatkan diri dalam aktiviti perburuan dan penangkapan ikan, serta membangunkan banyak senjata dan alatan yang lebih canggih.

Dalam tempoh beberapa ribu tahun awal perkembangannya, Kebudayaan Qadan mula memanfaatkan seni penghasilan tembikar dan anyaman bakul, di samping menyusun-atur amalan-amalan pengebumian unik yang melibatkan pembinaan necropolis dan tapak-tapak pengebumian seumpamanya.

Mereka juga membangunkan alatan sabit dan batu penggiling. Secara bertahap, kebudayaan-kebudayaan baru muncul dan mengambil alih posisi dan posesi Kebudayaan Qadan, di mana setiap satunya memperkenalkan kemapanan-kemapanan yang tersendiri dan menyumbangkan batu asas dalam pembentukan Tamadun Mesir di zaman kemudian.

MUNCULNYA SEBUAH IDENTITI TERSENDIRI – KEBUDAYAAN-KEBUDAYAAN NEOLITIK

Kebudayaan yang wujud di Lembah Nil pada zaman Neolitik dikenali sebagai Kebudayaan Faiyum. Sekitar tahun 6000SM, petempatan-petempatan yang memiliki ciri Neolitik mula muncul di sekitar Mesir.

Beberapa penyelidikan yang dijalankan oleh ilmuwan meletakkan foundasi Neolitik di Mesir ini pada para imigran dari rantau Hilal Subur (di Timur Dekat) yang berpindah ke Mesir sambil membawa bersama amalan pertanian. Kebudayaan Faiyum berkembang pesat pada tahun 4400 hingga 3900SM, dan ia mungkin muncul lebih awal daripada itu.

Sejarah kebudayaan ini menandakan sebuah era di mana warga rantau itu terpaksa berpindah berikutan perluasan gurun yang berlanjutan. Kebudayaan ini muncul di pantai utara dan bahagian timur laut tasik purba dan oasis Faiyum. Penghuni kawasan ini banyak bersandar pada aktiviti perburuan dan penangkapan ikan sebagai mata pencarian. Kebanyakannya mengamalkan gaya hidup nomad dan berpindah mengikut musim, bersama haiwan-haiwan liar.

Kebudayaan Faiyum mempunyai satu ciri menonjol, di mana mereka menggunakan alatan batu unik yang bertakik dan bergerigi. Mereka juga memanfaatkan kegunaan mata panah dan bilah batu bersoket. Bukti arkeologi mendapati bahawa mereka turut menghasilkan kain linen kasar, begitu jua dengan bakul anyaman.

Antara aspek menarik seputar Kebudayaan Faiyum ini adalah mereka hidup dalam kumpulan kecil atau kumpulan keluarga, yang diketuai oleh sejumlah pemimpin. Menerusi ciri yang satu ini, kita dapat menyaksikan kemunculan komuniti-komuniti yang memiliki ketrampilan yang jitu dalam kepimpinan di Mesir.

Kebudayaan-kebudayaan Neolitik awal mengamalkan gaya hidup nomad dan berpindah bersama ternakan mereka dari satu tempat ke satu tempat

Kurun berganti kurun, Kebudayaan Faiyum digantikan oleh kumpulan masyarakat yang memiliki teknologi yang lebih maju, seperti Kebudayaan Badarian yang berkembang pesat pada tahun 4500 hingga 4000SM.

Dalam kata-kata lain, kedua-dua kebudayaan wujud pada zaman yang sama. Hanyasaja Kebudayaan Badarian lebih mapan berbanding Faiyum. Warga kebudayaan ini menetap di Nil, el-Hamamiya, el-Matmar, el-Mostagedda dan seumpamanya.

Sedikit berbeza dengan kebudayaan-kebudayaan lain, warga Badarian hidup di dalam khemah yang diperbuat daripada kulit haiwan atau pondok yang dihasilkan daripada rumput lalang. Lebih daripada itu, mereka turut mengusahakan gandum dan barli, serta memetik buah-buahan dan herba dari belantara.

Mereka juga dipercayai memanfaatkan kegunaan biji kastor sebagai minyak. Rangka haiwan jinak merupakan antara ciri yang ketara dalam setiap jumpaan arkeologi di tapak-tapak Kebudayaan Badarian.

Di samping itu, Kebudayaan Badarian jua memperlihatkan kepada kita amalan pengebumian yang agak kompleks, di mana kubur-kubur berbumbung bujur dibina sebagai tempat bersemadinya si mati. Turut disemadikan di dalamnya alat-alat pengebumian yang diperbuat daripada gading dan batu, selain hidangan makanan. Dua buah kubur sebegini pernah diemui; satunya di penghujung daerah bergurun dan satu lagi di sebelah timur Nil atau tepatnya, di antara el-Matmar dan el-Etmantieh.

Kebudayaan Faiyum dan Badarian merupakan bahagian penting yang menyumbang kepada perkembangan Tamadun Mesir yang kita kenali pada hari ini.

NAQADA – WAJAH TERAWAL TAMADUN MESIR PURBA

Walau bagaimanapun, antara kesemua kebudayaan yang ada, kebudayaan yang paling rapi diselidiki dan paling penting dalam kisah sejarah Mesir Pra-Dinasti adalah Kebudayaan Naqada. Bentuk terawal kebudayaan ini muncul sekitar tahun 4000SM. Ia turut dikenali sebagai Kebudayaan Amratia, atau Naqada I.

Terdapat sejumlah perkara yang mencirikan kebudayaan ini. Seni penghasilan tembikar semakin mapan, dan aktiviti perdagangan antara Mesir Hulu dan Mesir Hilir dipergiatkan. Begitu juga perdagangan dua hala dengan wilayah-wilayah Nubia, di mana obsidian dan emas diimport.

Peringkat berikutnya dalam sejarah Kebudayaan Naqada adalah peringkat II, atau turut dikenali sebagai Kebudayaan Gerzeh. Naqada II mengalami perkembangan pada tahun 3500 hingga 3200SM dan berpusat di sekitar Gerzeh. Era ini cukup penting dalam pembangunan asas-asas Tamadun Mesir.

Naqada II merupakan perkembangan secara bertahap daripada Naqada I, di mana ia muncul di delta Nil dan kemudian tersebar ke selatan melangkaui Mesir Hulu. Terdapat juga kemungkinan bahawa Naqada II terbentuk sebelum tahun 3500M lagi, seiring edngan Kebudayaan Omari B yang saiznya lebih kecil. Bukti arkeologi seputar kebudayaan ini mengisyaratkan berlakunya perkembangan lanjut dalam penghasilan barangan seramik yang diperindah dengan gaya unik, motif ikonik dan imej alami.

Kebudayaan ini menerapkan segala elemen yang kelak diserap oleh tamadun proto-Mesir – bermula daripada amalan pengebumian yang rapi terperinci, pembinaan necropolis, istiadat barangan pengebumian, dan banyak elemen lain lagi. Pada era ini, perdagangan rentas sempadan Mesir bergiat secara aktif. Bukti hubungan perdagangan dengan Sinai dan Palestin sudah pun dijumpai, dan seterusnya, sebuah kuasa berpusat pun muncul.

Seiring perubahan keadaan gurun yang semakin mengancam, warga kebudayaan ini semakin meletakkan pergantungan pada Lembah Nil sebagai sumber makanan dan aktiviti pertanian. Peningkatan simpanan makanan ini kemudiannya mendorong kepada berubahnya gaya hidup mereka, yakni daripada nomad kepada sedentri total. Lantas, masyarakat Mesir pun membangunkan kota yang sebahagiannya berupaya menampung sehingga 5000 orang ramainya.

Pada era Naqada II, tembaga sudah pun digunakan secara meluas. Walaupun senjata batu berkualiti tinggi masih dimanfaatkan, tembaga juga meraih kedudukan yang dominan. Salah satu contoh paling menonjol tentang persenjataan batu pradinasti yang datang dari era ini dikenali sebagai pisau Gebel el-Arak. Sebagai sebilah pisau yang memegang kefungsian signifikan dalam mana-mana upacara penting, Gebel el-Arak ditempa dengan pengaruh Mesopotamia yang agak kuat. Pemegangnya yang diperbuat daripada gading diukir dengan teliti, begitu juga bilah batunya yang diperhias indah. Pisau ini merupakan satu contoh utama bagi membuktikan hubungan awal antara Mesir dan Mesopotamia.

Pengaruh-pengaruh Mesopotamia yang terdapat pada Gebel el-Arak inilah yang menjadi faktor lahirnya teori yang mengandaikan bahawa Mesir pada era itu diperintah oleh seorang penguasa dari Mesopotamia. Pun begitu, teori ini tidak lagi didokong oleh ilmuwan.

Peringkat terakhir bagi era pradinasti Mesir yang sekaligus merupakan bahagian penting dalam pembentukan Tamadun Mesir dikenali sebagai era Naqada III. Dalam keadaan lain, ia turut disebut sebagai Dinasti 0 atau Zaman Proto-Dinasti.

Sebagai era yang mencirikan perkembangan lanjut terhadap Naqada II, ia berpanjangan dari tahun 3200 hingga 3000SM. Era Naqada III memperagakan kepada kita kemuncak usaha warga pradinasti Mesir ke arah penyatuan politik dan pembentukan sebuah negara.

Era ini juga menghadirkan sebutan pertama tentang raja-raja dari entiti politik kedaerahan yang dikenali sebagai polities. Pada era Naqada III, kita dapat melihat dengan ketara pembentukan-pembentukan awal Tamadun Mesir. Polities-polities berpengaruh yang muncul di Lembah Nil merupakan negara-negara kota, di mana tiga polities yang paling berkuasa pada masa itu ialah Thinis, Nekhen, dan Naqada. Negara-kota yang mengungguli carta tiga teratas ini adalah Thinis.

Thinis merupakan sebuah negara-kota yang kewujudannya telah pun disahkan dalam banyak sumber sejarah purba, merentas masa. Namun begitu, jejak tinggalannya tidak pernah dijumpai sehingga ke hari ini. Segala sumber dan bukti yang ada mengisyaratkan pada satu lokasi berhampiran Abydos, iaitu sebuah lagi kota penting Mesir.

PENYATUAN DUA MAHKOTA MESIR

Thinis kemudiannya menjadi pusat Konfederasi Thinis, iaitu suatu kesatuan suku yang secara efektif menjadi suatu langkah yang kelak membawa kepada penyatuan Mesir Hulu. Thinis berupaya menakluki Naqada dan menyatukan Mesir Hulu. Ia kemudian bergabung dengan Nekhen hampir tanpa melibatkan sebarang konflik, dan seterusnya menakluki Mesir Hilir. Para pemerintah dari era pradinasti ini sering dikelompokkan sebagai ‘Dinasti 0’.

Walau bagaimanapun, nama firaun yang bertanggungjawab menyatukan Mesir Hulu dan Mesir Hilir pada era proto-dinasti ini tidak diketahui secara pasti. Rekod-rekod Mesir purba menyebutnya sebagai Menes, iaitu seorang pemerintah yang kewujudannya belum dapat dibuktikan. Lantaran itu, sejarahwan lebih meyakini penyatu Mesir adalah Narmer. Narmer secara sepintas lalu bolehlah dianggap sebagai pemerintah ketiga Mesir yang namanya sudah pun disahkan dan dibuktikan oleh rekod arkeologi, sesudah Iry-Hor dan Ka.

Bukti paling penting bagi mendokong teori yang mengandaikan Narmer sebagai penyatu Mesir adalah ‘Palet Narmer’, iaitu salah sebuah penemuan arkeologi paling penting dari Mesir. Palet batu ini mengandungi beberapa inskripsi hieroglif dan gambaran seorang raja Mesir terawal yang diketahui.

Pada palet ini diukirkan babak-babak yang menggambarkan seorang pemerintah berkuasa (ramai yang memperkirakannya sebagai Narmer) yang berdiri sambil menggayakan postur dominan dan memegang cokmar di atas kepalanya – bersiaga mahu menghayunkannya pada seorang tawanan yang sedang melutut. Pada sisi palet sebelah sini, si pemerintah itu digambarkan memakai hedjet – iaitu Mahkota Putih Mesir Hulu.

Pada sisi palet sebelah lain pula, diukirkan beberapa babak yang agak kompleks. Di mana, babak yang memakan ruang paling besar mempamerkan sebuah babak perarakan kemenangan. Pada sisi ini, si pemerintah itu tadi digambarkan memakai deshret, iaitu Mahkota Merah Mesir Hilir, di samping memegang sebatang cokmar dan tongkat yang merupakan simbol tradisi kemahrajaan dalam kesenian Mesir. Menerusi palet ini, kita dapat melihat betapa raja berkenaan memakai kedua-dua mahkota Mesir, di mana gabungan keduanya itu kemudian membentuk sekhemti, iaitu mahkota berkembar diraja Mesir.

Selain itu, pada palet ini juga terdapat ukiran serekh, iaitu suatu lambang kebangsawanan yang mengandungi kodeks dalam bentuk seekor ikan keli dan pahat. Kodeks tersebut pada hakikatnya memikul nama seorang individu – ikan keli dalam bahasa Mesir Purba ialah n’r, manakala pahat pula mr. Apabila keduanya digabungkan, ia membentuk fonetik bagi nama Narmer.

TERBANGUNNYA PERADABAN DI MESIR

Dengan berlakunya penyatuan Mesir serta penubuhan kerajaan dan dinasti awal dalam sejarahnya, garis masa rasmi Mesir Purba pun bermula sebagaimana yang umum maklum. Zaman pradinasti berperanan dalam membekalkan kepada kita pengetahuan tentang proses pembangunan sesebuah tamadun yang agak rumit – suatu proses yang memakan masa ribuan tahun.

Ia juga menghidangkan kepada kita kisah kemunculan pelbagai macam kumpulan masyarakat yang berbeza, serta bagaimana mereka sirna dimamah zaman. Kita juga disuakan dengan gambaran bagaimana tiap kali kurun temu kurun, milenium temu milenium, manusia melangkah setapak ke hadapan dengan perkembangan teknologi dan alatan baharu.

Selangkah demi selangkah, kumpulan masyarakat yang menghuni rantau Mesir dan lembah subur Nil membangunkan sebuah tatanan kepercayaan dan mitos yang kompleks, di samping mengembangkan teknologi demi teknologi yang kemudiannya menghidupkan salah sebuah tamadun teragung dalam sejarah kemanusiaan.

TERJEMAHAN:

Aleksa Vuckovic. (29 Jun 2020). Predynastic Egypt: Life Before the Pyramids. Ancient Origins.
https://www.ancient-origins.net/news-history-archaeology/predynastic-egypt-0013917


Mengapa Angkasawan Memakai Sut warna yang Berbeza?

Kalau anda pernah melihat gambar-gambar para angkasawan di kaca televisyen, suratkhabar, media sosial atau sebagainya, anda pasti akan melihat mereka mengenakan dua buah sut warna yang berbeza iaitu warna jingga dan putih.

Mengapa mereka hanya memakai sut berwarna jingga dan putih sahaja? Mengapa sut mereka tidak diwarnakan dengan warna lain seperti warna ungu, hijau atau biru? Lagi banyak warna lagi meriah suasana di angkasa lepas nanti, tak begitu?

Tidak.

Warna yang ada pada sut angkasawan bukan warna yang diletakkan semberono tanpa berfikir panjang, tetapi ia merupakan kod warna yang digunakan atas sebab-sebab tertentu. Adakah anda mahu tahu apakah sebab-sebabnya?

1. ACES.

ACES atau Advanced Crew Escape Suit merupakan sut yang berwarna jingga. Selain dinamakan ACES, ia juga dikenali sebagai Pumpkin. Sut ini dipakai atau digunakan oleh para angkasawan ketika mereka dalam fasa pelepasan (lift-off).

Dalam bahasa mudahnya, sut sebegini digunakan ketika para angkasawan dalam perjalanan menuju ke Stesen Angkasa Antarabangsa (ISS) dari tapak pelepasan pesawat roket (space shuttle base) ataupun berlepas dari Stesen Angkasa Antarabangsa menuju ke Bumi. Pergi dan balik.

Apakah fungsi sut ini? Kita boleh melihat pada namanya, iaitu Advanced Crew Escape Suit yang mana ia merupakan sut yang diciptakan khas ketika saat melarikan diri pada waktu kecemasan apabila sesebuah pesawat roket atau kapsul pod menghadapi masalah di ruang udara seperti kebocoran atau letupan. Sut ini dilengkap dengan pelbagai gajet kecemasan seperti payung terjun, ‘flare’ dan set rawatan kecemasan. Kelengkapan kecemasan sut ACES menyamai seperti kelengkapan bertahan hidup seorang pendaki gunung.

Angkasawan yang melarikan diri dari letupan ini berkemungkinan akan mendarat di permukaan daratan atau lautan. Warna jingga merupakan warna yang jelas dan senang dilihat oleh manusia, jadi tidak peliknya mengapa sut diwarnakan sebegini rupa. Tambahan pula, warna jingga adalah warna yang paling jelas dilihat oleh mata manusia ketika berada di tengah lautan. Ia secara tidak langsung memudahkan pihak penyelamat melihat mereka dari arah udara dengan helikopter atau dari arah laut dengan kapal ketika melakukan misi penyelamatan.

2. EVA.

EVA atau Extravehicular Activity merupakan sebuah sut khas berwarna putih yang digunakan oleh angkasawan ketika mereka melakukan kerja, misi atau berjalan di luar angkasa (spacewalk). Sut EVA ini lebih tebal berbanding sut ACES, kerana sut ini memang direka khas melapisi badan angkasawan dengan beberapa lapisan penting ketika mereka berada di luar kapal angkasa atau Stesen Angkasa Antarabangsa. Sut ini dilengkapi dengan sistem penyejukan yang mengeringkan peluh si pemakainya, bekalan air yang bertahan selama 6 jam ketika berada di luar kapal angkasa, bekalan oksigen dan radio. Mengapa ia berwarna putih?

Ini kerana, warna putih merupakan warna pemantul, yang mampu memantulkan kembali haba dari cahaya matahari, kurang meresap haba dan ia merupakan warna yang jelas dilihat oleh mata manusia apabila berada di ruangan angkasa yang gelap gelita, terutamanya ketika berlaku kes angkasawan terputus dari kapal angkasa dan hanyut ke ruang angkasa. Apabila terjadi kes sebegini, maka pasukan penyelamat mampu mengesan kedudukannya dari pancaran atau pantulan cahaya dari sut putihnya.

Baik, jadi begitulah maklumat ringkas berkaitan mengapa sut ACES berwarna jingga dan sut EVA berwarna putih digunakan oleh kebanyakan angkasawan dari pelbagai negara ketika melakukan misi di angkasa lepas.

Sebenarnya sut angkasa lepas ini mempunyai pelbagai model dan versinya daripada tahun 1960 sehingga ke hari ini, tetapi pada umumnya, kedua buah sut ini masih digunakan sehingga ke hari ini melalui beberapa penambahbaikan dan fungsinya.

RUJUKAN:

1. How Space Suits Work oleh Craig Fruedenrich (Science Workstuff).

2. What Is A Spacesuit? oleh NASA TV.

– TAMAT –


Pedofilia: Semakin Serius Atau Kita Semakin Celik?

Ungkapan sel-sel otak tidak berhubung sebenarnya sangat tepat untuk menggambarkan golongan pedofil. Saban hari dengan perkembangan komunikasi, masyarakat didapati semakin celik dengan kebarangkalian suatu masalah yang kian meruncing.

Terminologi pedofilia hanya timbul sekitar abad ke-19 oleh pakar psikiatri Vienna bernama Richard von Krafft-Ebing. Menurut pakar ini, tabiat sedemikian yang merupakan sejenis penyimpangan dari segi psikoseksual mempunyai tiga simtom: (1) daripada keturunan, (2) sangat tertarik kepada kanak-kanak dan (3) tidak perlu ada persetubuhan pun, cukup sekadar sentuhan tidak bermoral (Krafft-Ebing, 1922).

Dunia telah terbuka secara meluas sehingga segala perkara berada di hujung jari. Mengambil kesempatan atas realiti ini, para pedofil mempunyai suatu taktik yang sistematik.

Kanak-kanak di seantero dunia mempunyai fizikal, mental dan psikologi yang sama. Keriangan dan kelurusan dalam jiwa membuatkan mereka mudah dimangsakan. Dan tidak susah pun untuk memerangkapkan mereka, sepertimana ditemui pakar-pakar psikologi di Universiti Missouri. Langkah pertama ke arah perangkap mereka ialah akses. Itulah senjata paling ampuh golongan tidak siuman ini. Akses kepada kanak-kanak boleh menjalinkan kepercayaan yang bersalutkan racun. Mereka akan membina hubungan bermanipulatif supaya mangsa berasa selamat.

Langkah seterusnya sangat sesuai disebut dalam bahasa Inggeris. Grooming selalunya merangkumi aktiviti-aktiviti melibatkan katil, sentuhan secara tidak sengaja, menunjuk kandungan pornografi dan akhirnya mencadangkan seks. Dan akhirnya, berlakunya pendekatan yang melibatkan perlaksanaan fizikal itu sendiri. Dengan meluasnya proses komunikasi pada hari ini, perbualan atas talian bersama seorang pedofil dipercayai menjadi seksual hanya dalam masa dua minit sahaja (Kingston University, 2012).

Sel-Sel Otak Tidak Berhubung

Berdasarkan sebuah kajian Pusat Ketagihan dan Kesihatan Mental (CAMH), pedofilia dipercayai berlaku angkara masalah perhubungan dalam otak (CAMH, 2019). Kajian ini menggunakan pengimbas MRI dan teknik menganalisis komputer yang rumit untuk membandingkan sekumpulan pedofil dan penjenayah-penjenayah bukan seksual yang lain. Dan apa yang ditemui sangatlah mengejut. Para ped0fil dilihat mempunyai “jirim putih” yang sangat berkurangan. Jirim ini berfungsi ibaratkan wayar bagi bahagian-bahagian otak yang berbeza.

Penemuan ini bukan satu-satunya untuk menjelaskan betapa bahayanya masalah mental ini. Dalam satu kajian diterbitkan pada bulan September 2007, imbasan otak sekali lagi dijadikan langkah pengenalpastian. Skop kajian ini merangkumi dua kumpulan juga – pesalah-pesalah pedofilia dan orang-orang awam. Kedua-dua pihak ini diberikan gambar-gambar lucah melibatkan dewasa. Imbasan MRI menemui reaksi sepatutnya bagi orang-orang awam. Tetapi hipotalamus golongan p3d0filia pula tidak aktif pun (University of Missouri-Columbia, 2008).

Apabila suatu tarikan telah merosakkan otak sedemikian, tentu sekali akan ada kesan-kesan fizikal bagi pedofil. Satu kajian mencadangkan bahawa mereka mempunyai kecacatan-kecacatan wajah pun. Penemuan ini selaras dengan hipotesis Krafft-Ebing bahawa pedofilia diwarisi secara turun-temurun melalui genetik rosak. Kecacatan sedemikian dipercayai berlaku semasa dalam kandungan lagi. Pengkaji yang mengenalpasti perkara ini tidak sama sekali menormalisasikan amalan pedofilia. Sebaliknya, baginya penemuan ini memudahkan lagi proses penyembuhan oleh kerana wujudnya pemahaman mengenai masalah terbabit.

Antara kecacatan wajah bagi pedofil ialah cuping telinga tidak terpisah, telinga tidak terbentuk elok dan lelangit yang tinggi (bagaikan corong menara). Dicadangkan juga bahawa kebarangkalian perkara ini berlaku oleh kerana pendedahan kepada virus, alkohol, dadah, komplikasi dan kekurangan nutrien dalam kandungan. Juga bermaksud bahawa p3d0filia merupakan suatu sifat dipelajari, mangsa-pemangsa dan juga diwarisi.

RUJUKAN:

Centre for Addiction
and Mental Health. (2007, November 29). Pedophilia May Be The Result Of Faulty
Brain Wiring. ScienceDaily. Retrieved August 22, 2019 from www.sciencedaily.com/releases/2007/11/071128092109.htm

Elsevier.
(2007, September 24). Pedophiles Have Deficits In Brain Activation, Study
Suggests. ScienceDaily. Retrieved August 22, 2019 from www.sciencedaily.com/releases/2007/09/070920091209.htm

Kingston
University. (2012, April 17). Paedophiles’ online chats become sexualized
within two minutes, study shows. ScienceDaily. Retrieved August 21, 2019 from
www.sciencedaily.com/releases/2012/04/120417101928.htm

Springer
Science+Business Media. (2015, June 10). Pedophiles more likely to have
physical irregularities. ScienceDaily. Retrieved August 22, 2019 from
www.sciencedaily.com/releases/2015/06/150610093225.htm

University
of Missouri-Columbia. (2008, April 21). Communication Tactics Used By Sexual Predators
To Entrap Children Explained. ScienceDaily. Retrieved August 22, 2019 from
www.sciencedaily.com/releases/2008/04/080417163856.htm

Von
Krafft-Ebing, Richard (1922). Psychopathia Sexualis. Translated to English by Francis Joseph
Rebman. Medical Art Agency. pp. 552–560.


Bagaimana Pengebumian Bayi Prasejarah?

Asal cakap tentang manusia prasejarah, entah kenapa ramai akan bayang gambaran seorang manusia yang berupa paras seperti beruk. Sisi sains tidak pernah berkata muka manusia prasejarah macam beruk… apatah lagi bergelagat macam beruk.

Ramai dalam kalangan manusia prasejarah pandai mengenakan pakaian, memasak, mencari makanan secara berakal dan sebagainya. Mereka tidak merangkak macam binatang. Mereka tidak minum air macam lembu. Mereka hidup seperti manusia.

Ada pendapat mengatakan manusia sudah berpakaian sejak 40,000 tahun dulu lagi (Lavoie, 2009). 20,000 tahun lalu, manusia sudah menggunakan periuk untuk masak (Shute, 2013). Jadi jelas dan nyata, manusia prasejarah sememangnya pintar.

Mereka juga mahir berseni pada permukaan dinding. Hasil karya mereka kadang tahan lama sampai hari ini. Lukisan-lukisan purbakala banyak bercerita tentang gaya hidup prasejarah.

Dan tinggalan fosil pula menjadi saksi kebudayaan dan pembudayaan prasejarah. Baru-baru ini, pakar arkeologi di Itali terjumpa rangka seorang bayi perempuan yang ditanam 10,000 tahun lalu.

Bayi ini terlalu kecil, jelas sekali baru lahir. Dan orang zaman dulu tanam si kecil ini dengan permata dan kalung sebagai alat peringatan (Garlinghouse, 2021).

Mengenali Bayi Bernama Neve

Pertama sekali, jangan salah sangka fikir ada bukti prasejarah mengatakan bayi ini bernama Neve. Pakar arkeologi yang memberi nama ini untuk “memanusiakan” penemuan ini.

Jadi Neve diberi jiwa manusiawi, bukan setakat sampel arkeologi semata-mata. Neve ditanam dalam keadaan sangat rapi, suatu bukti yang anak ini sangat penting pada mata kaumnya (mungkin keluarga atau kampung).

Sekitar 10,000 tahun lalu, Eropah baru keluar daripada kancah Zaman Ais. Waktu ini, majlis pengebυmiαη memang sangat berkurangan. Tambah pula Neve ditemui dalam sebuah gua yang pernah menjadi tempat tinggal puak Neanderthal.

Jurang masa antara puak Neanderthal ini dengan Neve adalah 40,000 tahun. Sini kena faham – satu gua, didiami Neanderthal 50,000 tahun lalu, menjadi tempat pengebυmiαη Neve 10,000 tahun lalu, ditemui sarjana arkeologi tahun ini.

Mereka menjalani ujian DNA yang diperoleh daripada tulang Neve. Analisis-analisis susulan mengenal pasti Neve berasal daripada sebuah susur galur U5b2b haplogroup.

Bahasa terlalu saintifik sangat. Untuk merumuskan, susur galur ini ada kena mengena dengan kumpulan manusia prasejarah yang memungut hasil hutan antara 17,000 hingga 12,000 tahun lalu.

Kajian mengesahkan Neve pergi buat selamanya ketika berusia 40 hingga 50 hari. Mereka juga jumpa sesuatu dalam komposisi DNA.

Sebelum Neve lahir, ada dua benda berlaku yang memberi tekanan fisiologi teruk pada janin. Dua kejadian ini berlaku pada hari ke 47 and 28 sebelum lahir. Mungkin inilah punca kenapa Neve meninggal dunia.

Kesihatannya barangkali terlalu lemah untuk mengharungi dunia yang amat mencabar… tanpa bantuan ubat-ubatan seperti hari ini.

Menarik untuk kita fikirkan – betapa murahnya rezeki ubat-ubatan untuk kita hari ini. Sedangkan orang prasejarah hanya mampu berikhtiar dengan cara mereka.

Walau bagaimanapun, dapatan ini mengesahkan bahawa manusia prasejarah tiada beza pun dengan kita. Semua ada hati. Semua ada perasaan. Dan meskipun belum kenal, Neve masih ada tempat dalam jiwa mereka untuk berasa simpati… sampai tinggalkan hadiah sebelum tutup jasadnya dengan tanah.

Manusia zaman sekarang pun apa kurangnya. Cuma bentuk hadiah ditukarkan kepada doa.

RUJUKAN:

Garlinghouse, T. (2021, Disember 18). Burial of infant ‘Neve’ could be oldest of its kind in Europe. Live Science.

Lavoie, A. (2009, September 10). Oldest-known fibers to be used by humans discovered. The Harvard Gazette.

Shute, N. (2013, April 10). Earliest Cookware Was Used To Make Fish Soup. NPR.


Ekuinoks September: Matahari Tepat Di Atas Garisan Khatulistiwa

Bermulanya musim luruh dan musim bunga .

Pada beberapa hari lepas aitu 23 September 2018 ,

Berlakunya suatu fenomena yang dikenali sebagai  ” Ekuinoks September ” .

Ekuinoks September secara rasminya telah berlaku pada :

01:54 UTC atau 09:54 AM

( waktu Malaysia )

Bagaimana Ekuinoks September berlaku ? .

Umum mengetahui paksi bumi condong sebanyak 23.5 darjah ketika mengorbit matahari .

akibatnya ,

Kedudukan matahari tidak selalu berada pada tempat yang sama jika kita perhatikan setiap hari .

kadang kala matahari kelihatan di kawasan sebelah utara .

kadang kala matahari kelihatan berada di kawasan sebelah selatan .

Dan , ada kalanya matahari kelihatan berada tegak di atas garisan Khatulistiwa .

Ketika matahari berada tegak di atas garisan Khatulistiwa , akan berlakunya fenomena Ekuinoks .

Dalam setahun , dua kali fenomena Ekuinoks akan berlaku .

– Bulan Mac

– Bulan September

Ekuinoks yang berlaku pada bulan Mac telah berlalu ,

Kini tiba Ekuinoks bulan September pula . .

Sebelum bermulanya Ekuinoks pada bulan September ,

Kedudukan matahari kelihatan tegak di garisan Sartan yang berada di hemisfera utara pada bulan Jun .

Ketika matahari tegak di garisan sartan pada bulan Jun , berlakunya fenomena yang dikenali sebagai Solstis Jun  .

Ketika Solstis Jun ,

Kawasan hemisfera utara akan mengalamai musim panas manakanala kawasan hemisfera  selatan pula akan mengalamai musim sejuk .

Hari demi hari ,

Matahari akan kelihatan “bergerak” sedikit demi sedikit dari garisan Sartan di hemisfera utara menuju ke garisan Khatulistiwa .

Ketika Matahari berada tegak di garisan Khatulistiwa pada bulan September ,  berlakunya fenomena  Ekuinoks september ..

secara dasarnya ,

Mengikut takrifan Astronomi ,

Ekuinoks pada bulan September ini menandakan bermulanya perubahan musim daripada musim panas di hemisfera utara kepada  musim luruh .

Atau ,

perubahan musim daripada musim sejuk di hemisfera selatan kepada musim bunga .

Adakah siang dan malam sama panjang ketika fenomena Ekuinoks berlaku

( 12 jam siang , 12 jam malam ) ?

Sepanjang fenomena Ekuinoks berlaku ,

ramai yang beranggapan bahawa siang dan malam adalah sama panjang .

Benarkah ?

Secara teknikalnya :  TIDAK

Siang dan malam tidak sama panjang iaitu 12 jam siang dan 12 jam malam .

Kenapa ?

Untuk pengetahuan semua ,

matahari ketika dilihat dari bumi adalah berbentuk seperti cakera dan bukannya satu titik tunggal cahaya .

Waktu siang dikira apabila bahagian sisi atas matahari mula kelihatan di ufuk timur meskipun kedudukan sebenar matahari di langit dikira pada pusat matahari .

ketika terbenam pula , walaupun pusat matahari sudah kelihatan berada di bawah ufuk , namun sisi atas matahari masih boleh dilihat di atas ufuk barat , ia masih dikira waktu siang ..

Selain itu , pembiasan cahaya matahari melalui atmosfera bumi juga mempengaruhi pengiraan panjangnya waktu siang .

Akibat pembiasan , sinaran cahaya matahari akan tetap kelihatan di ufuk walaupun pada hakikatnya jasad matahari sudahpun terbenam di bawah ufuk .

Jadi , apabila faktor matahari mula terbit dan terbenam serta faktor pembiasan cahaya matahari melalui atmosfera diambil kira , waktu siang akan sedikit lebih panjang berbanding waktu malam .

Wallahu A’lam .

” Majulah Falak Untuk Ummah “